KWSP: Langkah bijak kerajaan bantu pencarum – Perwakilan UMNO

KUALA LUMPUR, 17 Mac – Langkah membenarkan pengeluaran khas Kumpulan Wang Simpanan Pekerja (KWSP) yang diumumkan kerajaan semalam terus menerima reaksi positif apabila ia turut disentuh ramai perwakilan pada Perhimpunan Agung Wanita, Pemuda dan Puteri UMNO hari ini.

Kebanyakan mereka yang mengalu-alukan langkah itu yang disifatkan sebagai langkah bijak, berkata tindakan itu mampu membantu kelangsungan hidup pencarum yang terkesan dengan pandemik COVID-19.

Ketua Wanita UMNO Bahagian Bagan Serai Zarina Abdul Majid berkata pengumuman itu memaparkan keprihatian Perdana Menteri Datuk Seri Ismail Sabri Yaakob terhadap keluh kesah rakyat.

Terima kasih kerana mendengar rintihan rakyat yang ketika ini berdepan kesan banjir dan yang bersedih akibat hilang ahli keluarga dan kerja dek (kerana) pandemik COVID-19,” katanya pada sesi perbahasan ucapan dasar Ketua Wanita UMNO di sini hari ini.

Perdana Menteri dalam sidang media khas semalam mengumumkan kerajaan membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Ismail Sabri berkata walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Naib Ketua Puteri UMNO Pahang Salmiah Ab Rahman ketika membahaskan ucapan dasar Ketua Puteri, menyifatkan langkah membenarkan pengeluaran khas KWSP sebanyak RM10,000 sebagai jalan tengah dalam mengimbangi keperluan mendesak rakyat.

“Bagi seluruh ahli Puteri UMNO, saya ingin mengambil kesempatan ini untuk merakamkan ucapan setinggi-tinggi tahniah kepada Yang Amat Berhormat Perdana Menteri Datuk Seri Ismail Sabri Yaakob di atas pengumuman pengeluaran khas KWSP sebanyak RM10,000.

“Terima kasih Datuk Seri Ismail Sabri kerana sentiasa mendengar, mengkaji dan meneliti permintaan daripada semua pihak. Puteri Pahang amat menghargai keprihatinan ini,” katanya.

Berkongsi pandangan sama, Ketua Puteri UMNO Bahagian Kota Melaka Nur Farhana Abdul Ghani yang berkata pengumuman itu ibarat hadiah Perdana Menteri atas kemenangan parti dalam Pilihan Raya Negeri Johor baru-baru ini.

Setiausaha Pemuda UMNO Kedah Hayazi Azizan pula dalam sidang media selepas membahaskan ucapan dasar Ketua Pemuda berkata pengumuman itu memberi kelegaan buat ramai pihak selain menyeru pencarum menggunakan kemudahan itu dengan sebaiknya.

Wakil Pemuda UMNO Melaka, Mohd Noor Helmy Abdul Halim yang berterima kasih kepada Perdana Menteri kerana mendengar keluhan rakyat menyifatkan kebenaran itu umpama hadiah hari raya untuk golongan yang memerlukan.

Sementara itu, Setiausaha Pemuda UMNO Selangor Datuk Noorazley Yahya berkata meskipun langkah itu baik, kerajaan juga perlu memikirkan langkah bagi menjaga kebajikan pencarum khususnya mereka berpendapatan rendah

“Misalnya, kerajaan boleh memperkenal insentif bagi caruman sukarela, untuk menggalakkan pencarum menabung semula di dalam akaun KWSP apabila kehidupan mereka kembali stabil kelak,” katanya.

Permohonan untuk pengeluaran khas RM10,000 akan dibuka kepada ahli di bawah umur 55 tahun bermula 1 April ini dengan tarikh akhir permohonan adalah pada 30 April manakala tempoh pembayaran akan dilaksanakan bermula 20 April.- BERNAMA


Dr Noor Hisham ucap takziah atas pemergian penyanyi Siti Sarah

KUALA LUMPUR 9 Ogos – Selain rakan artis dan jutaan peminat, pemergian penyanyi terkenal, Siti Sarah Raissuddin akibat COVID-19 turut mendapat perhatian Ketua Pengarah Kesihatan, Tan Sri Dr Noor Hisham Abdullah.

Menerusi ciapan di Twitter rasminya beliau menzahirkan ucapan takziah kepada keluarga Siti Sarah, 36, yang meninggal dunia jam 5.13 pagi tadi di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM).

Menerusi hantaran di Instagram, persatuan itu turut berharap suami Siti Sarah, Shuib atau nama sebenarnya Shahmira Muhamad, 37, sentiasa bersabar atas ujian itu.

Difahamkan, jenazah Allahyarhamah masih berada di HUKM untuk pengurusan jenazah dan dijangka dikebumikan di Tanah Perkuburan Islam Sungai Pusu, Gombak pada jam 12.30 tengah hari ini.


Bendera putih: Menang atau kalah?

Tular di media sosial perdebatan mengenai bendera putih. Ia mengenai wajar atau tidak mengibarkan bendera putih untuk meminta bantuan. Masing-masing dengan pendirian wajar atau tidak.

Mat nak cakap, isu pokok di sini adalah isyarat meminta bantuan. Gunalah isyarat apa pun, asalkan yang meminta dapat menerima bantuan. Bagi yang mahu menghulur, asalkan mereka faham isyarat tersebut, cukuplah.

Memanglah bendera putih adalah isyarat kekalahan. Namun dalam ‘keadaan’ ini, ia tidak bermaksud demikian. Bendera putih ketika ini diertikan sebagai isyarat memohon bantuan segera.

Tidak perlu berdebat panjang. Fahami isyarat dan bertindaklah menghulur bantuan. Isyarat terbuka lebih mudah dilihat. Sesiapa yang nampak boleh membantu segera atau membuat hebahan. Kurang birokrasi.

Kita berada dalam norma baharu sekarang. Maksud asalnya tetap tidak berubah. Cuma disesuaikan dengan keadaan sekarang. Usah terlalu terikat dengan ego dan pemahaman yang ‘rigid’.

Mat teringat bait-bait puisi Allahyarham Zubir Ali. “Banyak bakti yang dapat diberi, dalam hidup yang sesingkat ini” dari puisinya yang berjudul “Siapa Yang Tak Pernah Menangis”.


Siri jelajah aspek perundangan pertama dilancarkan di Melaka hujung Januari

LENDU 16 Jan – Melaka dipilih menjadi negeri pelancaran program siri jelajah seluruh negara bagi meningkatkan pengetahuan anggota komuniti mengenai aspek undang-undang oleh Jabatan Perdana Menteri (Parlimen dan Undang-undang).

Timbalan Menterinya, Datuk Mas Ermieyati Samsudin
menjelaskan, ia akan dilancarkan menteri berkenaan, Datuk Seri Dr Wan Junaidi Tuanku Jaafar pada hujung bulan ini.

Beliau berkata, siri berkenaan penting kerana masih ada anggota komuniti tidak memahami kaedah untuk mendapatkan khidmat bantuan guaman daripada Jabatan Bantuan Guaman, selain tidak memahami mengenai fungsi Jabatan Insolvensi.

“Kita akan turun padang untuk mengadakan pameran dan sesi dialog dengan anggota komuniti mengenai undi 18 di bawah Suruhanjaya Pilihan Raya (SPR) dan seumpamanya.

“Program di setiap negeri berbeza mengikut keadaan di negeri itu,” katanya selepas menyampaikan Anugerah Kecemerlangan Ujian Penilaian Kelas KAFA (UPKK) Parlimen Masjid Tanah di Kompleks Sukan Masjid Tanah, di sini hari ini.

Beliau berkata, kebanyakan anggota komuniti masih keliru mengenai undi 18 yang bakal menyaksikan remaja diberikan peluang sebagai pengundi pada Pilihan Raya Umum Ke-15 (PRU15).

Mengenai anugerah berkenaan, Mas Ermieyati yang juga Ahli Parlimen Masjid Tanah berkata, seramai 555 murid yang memperoleh keputusan cemerlang 8A dalam peperiksaan itu tahun lalu diberikan RM100 seorang dan 169 murid yang memperoleh 7A dianugerahi RM80.00.

“Kami menyediakan RM100,000 untuk menghargai kecemerlangan mereka dalam peperiksaan itu selepas tidak dapat menganjurkannya bagi peperiksaan UPKK 2020 kerana perintah kawalan pergerakan (PKP),” katanya.

Mas Ermieyati bagaimanapun melahirkan kekesalannya berikutan ada pihak tertentu yang didakwanya memberikan arahan kepada guru dan guru besar Sekolah Rendah Islam (SRI) Jabatan Agama Islam Melaka (JAIM) supaya tidak menghadiri program berkenaan atas alasan tertentu.


Lima negeri ke Fasa 2 PPN bermula Isnin, Melaka kekal Fasa 1

KUALA LUMPUR 3 Julai – Lima negeri iaitu Kelantan, Terengganu, Pahang, Perak dan Perlis menjadi negeri pertama dibenarkan beralih ke Pelan Pemulihan Negara (PPN) Fasa 2 bermula Isnin ini.

Menteri Kanan (Keselamatan) Datuk Seri Ismail Sabri Yaakob berkata, peralihan itu diberikan selepas kelima-lima negeri menepati dan memenuhi tiga indikator yang ditetapkan iaitu kadar penularan COVID-19 dalam komuniti, penggunaan katil di wad ICU dan peratusan populasi yang lengkap menerima dua dos vaksin.

“Jika kita kekal kepada nilai ambang membabitkan seluruh negara seperti sebelum ini semua negeri terpaksa kekal di Fasa 1 kerana kes COVID-19 di sesetengah negeri contohnya Selangor masih lagi tinggi.

“Jadi dengan tindakan ini, kita dapat membebaskan negeri-negeri yang menepati nilai ambang dari Fasa 1 ke Fasa 2 bermula 5 Julai atau Isnin ini,” katanya pada sidang media dalam talian bersama Menteri Kewangan Tengku Datuk Seri Zafrul Tengku Abdul Aziz di sini hari ini.

Mengikut data nilai ambang yang dikeluarkan Kementerian Kewangan, kelima-lima negeri itu telah melepasi syarat yang ditetapkan berikutan kes harian di negeri terbabit kekal rendah sejak PPN dilaksanakan, selain kapasiti penggunaan katil di wad ICU juga mencukupi dan populasinya juga sudah melepasi 10 peratus menerima dua dos suntikan vaksin.

Mengikut data yang ditunjukkan, Melaka hanya menepati indikator peratusan populasi yang lengkap menerima dua dos vaksin apabila merekodkan 10.7 peratus rakyat lengkap divaksinasi ketika ini.


AKSEM akan diletakkan di bawah PDRM

IPOH 19 Mac. – Agensi Kawalan Sempadan Malaysia (AKSEM) akan diletakkan di bawah tanggungjawab Jabatan Keselamatan Dalam Negeri dan Ketenteraman Awam Polis Diraja Malaysia (PDRM), kata Menteri Dalam Negeri Datuk Seri Hamzah Zainudin.

Beliau berkata perkara itu telah diluluskan oleh kabinet dan pelaksanaan serta tugasan anggota AKSEM akan dikeluarkan oleh Ketua Polis Negara Tan Sri Abdul Hamid Bador.

“Anggota yang kita serapkan di bawah AKSEM adalah tanggungjawab PDRM, bukan seperti sebelum ini kita meminjam 50, 100 (anggota) daripada agensi lain dan akhirnya arahan itu tidak dapat sampai ke bawah.

“Jadi, PDRM akan mengatur semula anggota mana yang patut diletakkan di bawah AKSEM, sama ada perlu atau tidak batalion tertentu di Semenanjung atau diletakkan untuk menjaga sempadan di sekitar Sabah dan Sarawak,” katanya kepada pemberita selepas merasmikan Program Malaysia Prihatin Kementerian Dalam Negeri (KDN) hari ini.

Hamzah berkata PDRM juga akan menggunakan teknologi canggih untuk ditempatkan di pintu keluar masuk sempadan manakala kawalan secara fizikal akan digunakan di kawasan yang tidak boleh dilaksanakan menerusi teknologi.

Mengulas perkembangan lain, Hamzah berkata beliau telah meminta Abdul Hamid menghantar laporan penuh berhubung dakwaan kewujudan ‘kartel’ dalam PDRM serta gerakan dalaman pegawai muda yang mahu menjatuhkan Ketua Polis Negara itu.

“Saya telah menghubungi beliau (Abdul Hamid) dan mahu laporan penuh supaya kita boleh umumkan kepada rakyat selepas ini dengan jelas, kerana saya tidak mahu perkara-perkara yang samar-samar ini menimbulkan persepsi yang kurang baik,” katanya.

Abdul Hamid sebelum ini mendakwa wujud gerakan dalam kalangan pegawai muda PDRM untuk menjatuhkannya dan kumpulan itu juga mendalangi kartel dalam PDRM yang berhasrat mendominasi pasukan keselamatan negara tersebut demi kepentingan mereka.


Jemaah Malaysia kini wajib guna imbasan biometrik untuk E-visa umrah

Kementerian Haji dan Umrah Arab Saudi yang dipetik Agensi Berita Saudi (SPA) pada Ahad mengumumkan jemaah umrah dari lima negara – UK, Tunisia, Kuwait, Bangladesh dan Malaysia – wajib menyediakan data biometrik masing-masing, antaranya cap jari.

“Jemaah perlu menggunakan aplikasi Saudi Visa Bio yang membolehkan pendaftaran secara pengesahan biometrik meliputi cap jari, wajah, mata dan salinan pasport untuk menghadiri ibadah umrah”, kata kementerian itu.

Aplikasi baharu itu merupakan komitmen kerajaan Arab Saudi untuk membenarkan pendaftaran biometrik menerusi peranti mudah alih, sekaligus menjadikannya antara yang pertama di dunia menerima pengesahan biometrik menerusi telefon pintar untuk pengeluaran visa.

Kementerian turut menjelaskan bahawa inisiatif ini dibangunkan bagi memudahkan urusan jemaah yang ingin ke Mekah tanpa perlu mengunjungi pejabat visa secara fizikal.


Court allows AG’s ex-parte bid for leave to commence committal proceedings against Mkini Dotcom, editor-in-chief

PUTRAJAYA June 17 – The Federal Court three-member bench today allowed the Attorney-General (AG) Tan Sri Idrus Harun’s ex-parte application for leave to commence committal proceedings against Mkini Dotcom Sdn Bhd and Malaysiakini editor-in-chief.

“We agree that a prima facie case for contempt is established,” said Court of Appeal President Datuk Rohana Yusuf who chaired the bench.

Justice Rohana who sat with Federal Court judges Datuk Seri Mohd Zawawi Salleh and Puan Sri Zaleha Yusof, also set June 25 for case management of the matter.

Senior federal counsel Alice Loke Yee Ching appearing for the AG argued that Malaysiakini had allowed comments to be posted on the comment section of an article published on June 9 in Malaysiakini titled “CJ orders all courts to be fully operational from July 1”.

Loke said the AG had applied to be the applicant in this matter as he is the guardian of public interest, adding that the matter is definitely in the interest of the public as offensive and insulting statements were made against the judiciary.

She said those statements were an indirect attacked against the Chief Justice, the judge and judiciary as a whole and would result in eroding public confidence in the judiciary.

Loke also submitted that a prima facie case of contempt has been made out, adding that by virtue of Section 114A of the Evidence Act 1950, they (the respondents) were deemed to have published the statement.

Section 114A (1) states that a person whose name, photograph or pseudonym appears on any publication depicting himself as the owner, host, administrator, editor or sub-editor, or who in any manner facilitates to publish or re-publish the publication is presumed to have published or re-published the contents of the publication unless the contrary is proved.

Meanwhile, lawyer A. Surendra Ananth said the respondents have sent a representation to the AG yesterday evening for consideration of withdrawal of the leave application and requested the court to give a short adjournment.

Surendra told reporters that he would consult with his clients on whether to file an application to set aside the leave for committal proceedings or just proceed with the contempt.


PAS jangan ‘dikurung’ dalam sebarang permuafakatan yang tertutup – Abdul Hadi

KUALA TERENGGANU, 6 Nov (Bernama) — PAS tidak seharusnya dikurung dalam sebarang permuafakatan yang tertutup dan sekadar menjadi penumpang dalam perjalanan politik tanah air, kata Presiden PAS Datuk Seri Abdul Hadi Awang.

“Untuk mendapat jaminan paling kuat bagi menegakkan konsep kepimpinan Islam yang berprinsip, maka PAS wajib berusaha sekurang-kurangnya menjadi penentu dalam keputusan Pilihan Raya Umum ke-15 (PRU15) berasaskan jumlah kerusi yang menang, bukannya banyak jumlah kerusi yang bertanding tanpa kerusi yang dimenangi,” katanya dalam ucapan dasar Muktamar Tahunan PAS Ke-67 di sini hari ini.

Muktamar PAS bertemakan Islam Menyatukan Ummah berlangsung dua hari bermula hari ini yang diadakan secara hibrid dengan 694 daripada 1,546 perwakilan hadir secara fizikal manakala selebihnya secara maya.

Perwakilan negeri berada di negeri masing-masing kecuali perwakilan dari Terengganu, Kelantan dan Pahang serta kesemua 197 Yang Dipertua PAS kawasan yang hadir secara fizikal.

Abdul Hadi berkata kemunculan Muafakat Nasional (MN) pada mulanya hanya dianggotai oleh PAS dan UMNO sebelum bersetuju menjemput Bersatu dan seterusnya dilangsungkan kepada pembentukan gabungan yang lebih majmuk iaitu Perikatan Nasional (PN) bersama parti-parti yang mewakili pelbagai agama dan kaum yang berjaya mengambil alih kerajaan.

Beliau berkata gabungan itu menerima asas Perlembagaan Persekutuan dan terbuka penyertaannya kepada semua parti yang tidak menyeleweng daripada Perlembagaan dan itulah acuan perpaduan nasional yang ingin diperkenalkan kepada semua.

“Oleh itu, kita menolak sebarang usaha untuk membentuk penjajaran baharu dengan pelbagai jenama atau perubahan yang dicadangkan. Secara tegas, dinyatakan bahawa kita baru sahaja menubuhkan MN mengikut acuan asal yang lengkap sebagai pendahuluan mengikut Piagam yang terbuka bukan tertutup.

“Kita berjaya menubuhkan PN yang lebih terbuka dan kuat, sehingga berjaya mengambil alih Kerajaan Persekutuan, laksana menanam benih yang baru tumbuh dengan subur.

“Apakah faedahnya jika sekadar mendapat jumlah sokongan majoriti yang besar tetapi tidak berintegriti, sekiranya pada awal lagi sudah mula berbohong kepada rakyat untuk mendapatkan sokongan majoriti.

“Berbohong itu sahaja sudah cukup untuk menjadi tanda hilangnya integriti, yang pasti mengundang semua perangai buruk yang lain, termasuk menjadi kleptokrat,” katanya.

Sementara itu,  Abdul Hadi berkata Muktamar PAS kali ini adalah muktamar terpenting dan mungkin yang terakhir sebelum menghadapi PRU15 serta menjadi hala tuju untuk terus memimpin dengan mengekalkan Kerajaan Persekutuan dan Kerajaan Negeri yang dimenangi PAS serta menambah bilangan kerusi dan pengaruh di negeri-negeri lain.

Mengenai calon pilihan raya, beliau berkata PAS akan menyediakan calon berwibawa yang mempunyai ciri-ciri beristiqamah dengan parti, berintegriti, berakhlak mulia, mempunyai aqidah yang kuat dan bertahan dengan parti.

“Kalangan yang berwibawa dalam PAS tidak akan tercicir kerana konsep Kerajaan Teknokrat yang kita telah perkenalkan tetap memberi tempat masing-masing, tidak semestinya menjadi calon dan wakil rakyat sahaja. Manakala mereka yang menjadi calon pula sedia berkorban menghadapi segala kemungkinan apabila ditugaskan,” katanya. – BERNAMA


21 warga Myanmar ditahan berpesta air

BUKIT MERTAJAM 18 April. – Polis menahan 21 warga Myanmar termasuk seorang wanita yang sedang berpesta air dan menari dengan muzik yang kuat di hadapan sebuah rumah di Taman Bidara, di sini semalam.

Ketua Polis Daerah Seberang Perai Tengah (SPT) Asisten Komisioner Shafee Abd Samad berkata, pihaknya menerima maklumat daripada orang awam berhubung tindakan 21 individu berumur 20 hingga 30 tahun berkenaan sedang berpesta di hadapan rumah jenis teres itu sebelum menyerbu premis tersebut pada 2.30 petang.

“Semasa serbuan itu, kesemua mereka sedang bermain semburan air menggunakan paip getah dan turut membuat bising serta menari mengikut rentak muzik yang dipasang, malah mereka juga tidak mengamalkan penjarakan fizikal serta tidak memakai pelitup muka semasa berkumpul.

“Sebaik menyedari kehadiran polis, mereka cuba melarikan diri namun tindakan pantas kami mengepung kawasan itu berjaya menahan kesemua 21 individu berkenaan yang dipercayai bekerja kilang di sekitar kawasan Perai,” katanya ketika dihubungi di sini hari ini.

Beliau berkata semasa pemeriksaan dijalankan, seorang daripada lelaki yang ditahan dan disyaki mabuk telah menolak anggota polis dan dia juga tidak memberi kerjasama apabila diminta menunjukkan dokumen pengenalan diri termasuk meninggikan suara.

Shafee berkata kesemua mereka ditahan untuk siasatan lanjut dan kes disiasat menurut Seksyen 186 dan Seksyen 269 Kanun Keseksaan serta Peraturan 19 Peraturan Pengawalan dan Pencegahan Penyakit Berjangkit (PPDPPB) 2021 kerana ingkar arahan Perintah Kawalan Pergerakan (PKP).

Sementara itu, dalam kes berasingan, Ketua Polis Daerah Seberang Perai Utara (SPU) Asisten Komisioner Noorzainy Mohd Noor berkata, polis menahan dua lelaki kerana memandu dalam keadaan mabuk dan berbahaya dalam operasi yang dijalankan pihaknya di Jalan Chain Ferry, Butterworth awal pagi tadi.

Katanya, dalam operasi bermula pukul 12.30 tengah malam hingga 6 pagi, polis menahan dua lelaki berumur 35 dan 37 tahun yang bekerja sebagai mekanik serta pemandu lori kerana ujian saringan awal mendapati mereka memandu di bawah pengaruh alkohol.

“Mereka memandu dalam keadaan mencurigakan dan pemeriksaan mendapati di bawah pengaruh alkohol, tindakan kedua-duanya bukan sahaja berbahaya kepada diri sendiri malah pengguna jalan raya yang lain,” katanya.

Beliau berkata dua lelaki itu kini direman untuk siasatan lanjut dan kes mereka disiasat menurut Seksyen 45A (1) Akta Pengangkutan Jalan 1987.


Henti berpolitik, fokus usaha bantu rakyat- Ismail Sabri

KUALA LUMPUR 11 Julai – Timbalan Perdana Menteri Datuk Seri Ismail Sabri Yaakob menggesa semua pihak terutama ahli politik berhenti berpolitik, sebaliknya memfokuskan usaha membantu rakyat yang sedang mengalami kesusahan akibat pandemik COVID-19.

“Janganlah kita berpolitik dalam keadaan sekarang ini kerana rakyat sedang mengalami kesusahan dan memerlukan fokus sepenuhnya bukan sahaja daripada kerajaan tetapi juga parti-parti politik supaya kita dapat membantu rakyat.

“Sekarang ini fokus kita mestilah membantu rakyat yang sedang dalam kesusahan dan dalam masa yang sama strategi untuk menentang COVID-19 ini perlu juga disokong oleh semua,” katanya kepada pemberita selepas melawat Projek Perumahan Rakyat (PPR) Kerinchi yang dikenakan Perintah Kawalan Pergerakan Diperketatkan (PKPD), di sini hari ini.

Ismail Sabri berkata sejak Januari lalu hingga kini, lebih 500,000 bakul makanan bernilai lebih RM50 juta telah diagihkan menerusi Jabatan Kebajikan Masyarakat (JKM) kepada rakyat yang terkesan dengan COVID-19.

Beliau berkata di bawah Program Kasih Prihatin pula kerajaan telah memperuntukkan RM100 juta melibatkan sumbangan RM100 seorang kepada kira-kira 300,000 rakyat yang diagihkan mulai bulan ini hingga September ini.

“Walaupun bantuan ini bukan secara tunai, mereka boleh ke kedai-kedai terpilih sebanyak lebih 300 rantaiannya dan hanya perlu menunjukkan kad pengenalan seterusnya mereka boleh mendapatkan barangan bernilai RM100 secara percuma. Ini sebagai tambahan kepada bakul makanan ini,” katanya.

Beliau berkata selain bantuan kerajaan, majlis agama Islam di negeri-negeri serta pertubuhan bukan kerajaan (NGO) turut menyalurkan bantuan makanan dan barangan kepada mereka yang memerlukan.

Justeru, Ismail Sabri menggesa mana-mana pihak memerlukan bantuan atau terputus bekalan makanan supaya menghubungi Bilik Gerakan JKM di daerah masing-masing yang dibuka 24 jam setiap hari dan Pusat Khidmat Ahli Parlimen untuk mendapatkan bantuan.

“Jika ada masalah terus berhubung dengan pihak berkaitan. Kita tak nak tengok ada yang tidak makan satu, dua hari dan sebagainya.

Dalam pada itu, Ismail Sabri turut menzahirkan ucapan terima kasih kepada rakyat dan pihak NGO yang turut sama membantu kerajaan menyalurkan bantuan makanan dan barangan kepada mereka yang dalam kesusahan.

“Saya akan melihat secara terperinci bagaimana hendak membantu pergerakan mereka. Pergerakan sekarang memang agak sukar kerana dalam prosedur operasi standard (SOP), pergerakan antara daerah hanya boleh dilakukan apabila Fasa Ketiga Pelan Pemulihan Negara.

“Sekarang kita masih di Fasa Satu dan ada (beberapa negeri) yang dah masuk Fasa Dua, pergerakan masih lagi terhad. Saya akan bincang perkara ini dan Perdana Menteri Tan Sri Muhyiddin Yassin telahpun bersetuju supaya saya melihat perkara ini bagi membantu mempermudahkan urusan NGO untuk membantu,” katanya.


Format SPM 2020 kekal-LPM

PUTRAJAYA 8 Feb. – Lembaga Peperiksaan Malaysia (LPM) hari ini menegaskan format peperiksaan Sijil Pelajaran Malaysia (SPM) 2020 kekal seperti sedia ada.

Dalam satu kenyataan hari ini, LPM memaklumkan laporan sebuah akhbar berkaitan perubahan format peperiksaan SPM pada masa hadapan adalah tidak benar dan LPM tidak pernah membuat sebarang pengesahan berhubung perkara tersebut.

Menurut LPM, tajuk dan laporan akhbar itu berbahasa Melayu itu telah menimbulkan banyak kekeliruan kepada orang ramai khususnya kepada calon peperiksaan SPM 2020.

“Sekiranya terdapat sebarang perubahan kepada format peperiksaan SPM dan sistem pentaksiran, LPM akan memaklumkan secara rasmi kepada orang ramai,” menurutnya dalam kenyataan itu di sini hari ini.

Akhbar berkenaan pada semalam telah menyiarkan laporan ‘Wajah Baharu SPM’ di muka hadapan, ‘SPM Bakal Dirombak’ di muka surat dua dan ‘Peperiksaan Boleh Buka Buku’ di muka surat tiga.


Kerajaan belum cadang beri vaksin kepada pelajar SPM 2021

BATU GAJAH 11 Jun – Kerajaan belum bercadang untuk memberikan suntikan vaksinasi kepada pelajar yang bakal menduduki peperiksaan Sijil Pelajaran Malaysia (SPM) 2021, kata Timbalan Menteri Kesihatan Datuk Dr Noor Azmi Ghazali.

Beliau berkata setakat ini pemberian vaksin adalah kepada golongan fasa kedua Program Imunisasi COVID-19 Kebangsaan iaitu keutamaan kepada golongan warga emas, golongan 60 tahun ke atas dan ia perlu mengikut turutan fasa yang ditetapkan.

“Fokus sekarang ialah kepada warga emas kemudian orang yang berkepentingan seperti mereka yang mempunyai urusan untuk ke luar negara. Kita perlu ikut urutan golongan mana yang perlu mendapatkan vaksin dahulu.

Apabila kita buka sahaja fasa ketiga pemberian vaksin untuk golongan membabitkan dewasa berumur 18 tahun ke atas, jadi mereka boleh menerima suntikan,” katanya selepas melawat Pusat Pemberian Vaksin (PPV) Dewan Bandaran Kinta, Batu Gajah hari ini.

Sebelum ini Presiden Ikatan Guru-Guru Muslim Malaysia (i-Guru) Mohd Azizee Hasan mencadangkan agar calon SPM 2021 dan guru, wajar dipertimbang untuk disuntik vaksin COVID-19 supaya persiapan menghadapi peperiksaan itu tidak terjejas selain membolehkan mereka menghadiri kelas bersemuka.


Pertukaran guru: KPM susun semula proses libatkan 4 kali pertukaran setahun

Menteri Kanan Pendidikan Datuk Dr Radzi Jidin berkata pertukaran yang dibuat pada setiap Mac, Jun, September dan Disember itu, mengikut kesesuaian tempat yang dipohon serta opsyen mata pelajaran di negeri terbabit.

Beliau berkata pihaknya juga akan memastikan guru dapat mengajar subjek selain daripada iktisas kelayakan mereka supaya memberi kelebihan sewaktu meminta pertukaran nanti.

“Langkah itu adalah sebahagian daripada usaha menambah baik semula beberapa struktur sistem pendidikan negara. Penambahbaikan lain yang akan diberi perhatian adalah penyediaan platform aplikasi penyusunan jadual dan pengredan sekolah di seluruh negara,” katanya.

Beliau berkata demikian pada sidang media selepas menyempurnakan Majlis Pelancaran Sambutan Hari Guru Peringkat Kebangsaan Kali Ke-51 Tahun 2022 di Universiti Malaysia Kelantan (UMK) di sini, hari ini.

Pada majlis tersebut Datu Dr Adi Badiozaman @ Badio Zaman Tuah telah dianugerahkan Tokoh Kepimpinan Pendidikan Kebangsaan 2022, manakala Roslan Yatim menerima Anugerah Tokoh Guru Kebangsaan 2022.

Mengulas lanjut, Radzi berkata sistem pengisian pangkalan data maklumat guru dan sebagainya turut akan diberi fokus oleh KPM bagi memudahkan urusan pertukaran dilaksanakan dengan mudah serta cekap.

Menurutnya aspek pembangunan dan kebajikan guru perlu diberi perhatian bagi memastikan pengoperasian sekolah serta tanggungjawab golongan tersebut dapat ditingkatkan kecekapannya ketika bertugas.

“Kami telah turun padang mendengar pandangan dan rungutan daripada warga pendidik mengenai masalah dihadapi mereka, semasa sesi libat urus yang diadakan sebelum ini.

“Kami akan pastikan ketidakcekapan yang berlaku dalam struktur sistem sekolah dapat diatasi bagi memastikan setiap guru mengisi masa mendidik atau mengajar secara optimum,” katanya. – BERNAMA


Muhyiddin jangan cabar, saya nak tumpu uruskan negara – PM Anwar

PUTRAJAYA, 6 Dis – Datuk Seri Anwar Ibrahim mengingatkan Tan Sri Muhyiddin Yassin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran Pengerusi Perikatan Nasional (PN) itu sebelum ini.

Perdana Menteri menegaskan bahawa berdasarkan maklumat diperolehnya, sememangnya ternyata wujud beberapa proses dan prosedur yang tidak dipatuhi dalam perbelanjaan dana berkenaan yang dibuat semasa Perintah Kawalan Pergerakan (PKP) dan darurat sebelum ini.

“Jadi saya ingin jelaskan bukan maksud saya, sepertimana (saya kata) saya nak tumpu perhatian mengurus negara, memacu pertumbuhan ekonomi dan memberi kebajikan kepada rakyat. Tetapi sebaik dicabar, kita terpaksa melihat.

“Mereka boleh uar-uarkan bersih tidak bersih, (tetapi) tidak bersih sama sekali bila kita sebut tentang kelulusan yang dibuat tidak ikut peraturan, begitu juga kelulusan yang dibuat semasa PKP,” katanya dalam sidang media pertamanya sebagai Menteri Kewangan, hari ini.

Semalam, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.

Mengulas lanjut, Anwar yang juga Pengerusi Pakatan Harapan mempersoalkan kenyataan awal Muhyiddin sewaktu menjadi Perdana Menteri dahulu berkenaan dana berkenaan yang didakwanya telah mengelirukan ramai pihak, seolah-olah kerajaan membelanjakan wang begitu banyak demi rakyat.

“Kenyataan itu sengaja mengelirukan seolah-olah kerajaan bagi wang begitu banyak, (tetapi) sejumlah besar sebenarnya adalah wang KWSP (Kumpulan Wang Simpanan Pekerja), wang rakyat sendiri, ini saya dah ulas dua tahun lalu di Parlimen.

“Di bawah-bawah tengok, wah begitu besar kita belanja, sekarang baru dia (Muhyiddin) akui, sebenarnya bukan, kerana wang itu wang KWSP dan wang bank melalui keputusan moratorium, tetapi ada berpuluh bilion ringgit lain yang diperuntukkan (dari jumlah RM600 bilion) yang menunjukkan ada pelanggaran peraturan,” katanya.

Berhubung kenyataan Setiausaha Agung PAS Datuk Seri Takiyuddin Hassan yang mahu mengambil tindakan perundangan sekiranya Anwar gagal memberikan bukti berhubung dakwaan kononnya dana pilihan raya PN datang daripada syarikat perjudian, Anwar menasihatkannya supaya tidak bersikap gopoh.


Ketua Jabatan wajib benarkan pegawai kematian pasangan kerja dari rumah

KUALA LUMPUR, 10 Mac – Ketua Jabatan diwajibkan supaya membenarkan, atau mengarahkan pegawai yang kematian suami atau isteri untuk bekerja dari rumah (BDR) sebaik sahaja tempoh tiga hari Cuti Tanpa Rekod (CTR) seperti diperuntukkan dalam Pekeliling Perkhidmatan Sumber Manusia (MyPPSM) SR5.2.1.

Menerusi surat edaran yang ditandatangani Ketua Pengarah Perkhidmatan Awam Datuk Seri Mohd Shafiq Abdullah hari ini, tempoh pemberian BDR itu hendaklah yang bersesuaian dan tidak melebihi tempoh dua minggu termasuk hari kelepasan mingguan, hari rehat mingguan dan hari kelepasan am.

Mohd Shafiq berkata penambahbaikan dasar BDR itu selaras dengan hasrat kerajaan memberi perhatian dalam aspek kebajikan pegawai perkhidmatan awam, dan dalam masa yang sama perlu meningkatkan kualiti, produktiviti dan penyampaian perkhidmatan.

Dasar BDR diperuntukkan melalui MyPPSM Ceraian SR.4.1.2: Dasar BDR bagi pegawai Perkhidmatan Awam Persekutuan berkuat kuasa 1 Jan 2021. – BERNAMA


Jadikan Pantai Puteri destinasi pelancongan sukan air

Ahli Dewan Undangan Negeri (ADUN) Pantai Kundor Tuminah Kadi berkata, penganjuran acara sukan air seperti berenang, berkayak dan memancing sangat dialu-alukan di pantai peranginan seluas kira-kira 2.5 kilometer itu.

Katanya, menerusi penganjuran seperti itu, ia bukan sahaja merancakkan pelancongan di negeri ini, bahkan turut memberi tempias kepada ekonomi penduduk kampung termasuk peniaga kecil dan pengusaha hotel serta inap desa di kawasan itu.

“Saya memang mengharapkan pantai ini menjadi destinasi pelancongan utama khususnya berbentuk sukan air seperti ini kerana ia secara tidak langsung memperkenalkan Pantai Puteri kepada pelancong.

“Pada masa sama, ia juga membantu peniaga kecil, begitu juga pengusaha chalet, homestay dan hotel kerana kebanyakan peserta daripada acara besar tidak hanya datang sehari, tetapi juga akan memanfaatkan peluang bercuti di negeri ini.

“Jadi, apa juga penganjuran berskala besar yang mahu diadakan di Pantai Puteri, saya selaku wakil rakyat amat mengalu-alukan dan sedia memberi kerjasama yang baik,” katanya.

Program anjuran Kelab Sukan Rekreasi Redtma dengan kerjasama Tourism Melaka, JAPERUN Pantai Kundor dan pelbagai agensi itu disertai seramai 450 peserta dari dalam dan luar negara termasuk Australia, Singapura, United Kingdom, Japan dan Mongolia.

Sebanyak 7 kategori laluan renang dipertandingkan pada acara itu iaitu 500 meter, 1 kilometer (km), 1.5km, 2km, 4km, 5km dan 10km membabitkan kategori kanak-kanak, remaja dan dewasa.

Dalam pada itu, Tuminah turut merakamkan ucapan penghargaan kepada semua agensi terlibat yang bertanggungjawab memastikan keselamatan peserta dan kelancaran program tersebut.

“Kita mengambil maklum semua nasihat itu dan hari ini terbukti dengan kerjasama pelbagai agensi kita berjaya memastikan keselamatan peserta menjadi agenda paling utama.

“Terima kasih diucapkan kepada Majlis Bandaraya Melaka Bersejarah (MBMB), Jabatan Bomba Dan Penyelamat Malaysia (JBPM) Melaka, Jabatan Laut Negeri Melaka, Angkatan Pertahanan Awam Negeri Melaka, Polis Diraja Malaysia (PDRM) dan Jabatan Kesihatan Negeri Melaka dan lain-lain yang membantu sepanjang penganjuran acara ini,” katanya lagi.


Perlu tiga, empat tahun untuk lihat kejayaan penswastaan kelab bola sepak

AYER KEROH 10 Okt. – Sekurang-kurangnya tiga atau empat tahun diperlukan untuk melihat kejayaan proses penswastaan kelab bola sepak di Malaysia, kata Presiden Persatuan Bolasepak Malaysia (FAM) Datuk Wira Hamidin Mohd Amin.

Tegasnya, penyokong tidak boleh sewenang-wenangnya berharap segala masalah seperti tunggakan gaji dan isu-isu lain yang berbangkit dapat diselesaikan pada tahun pertama penswastaan, sebaliknya ia memerlukan sedikit masa untuk ditransformasikan ke arah yang lebih baik.

“Tahun depan, penswastaan ini baru di peringkat pertama bermakna jika dahulunya persatuan akan berubah kepada sendirian berhad atau pun kelab bola sepak. Proses ini akan berterusan selepas ini.

“Untuk kata tahun depan tiada masalah gaji tertunggak itu, pada saya mungkin belum lagi. Tetapi saya percaya kita akan mengurangkan segala masalah seperti itu melalui kerjasama ‘club licensing’ yang telah diputuskan FIFA dan AFC.

“Saya percaya, untuk tiga atau empat tahun akan datang insyaAllah segala masalah dan isu berbangkit seperti yang berlaku sebelum ini akan berjaya kita kurangkan atau hapuskan terus,” katanya.

Beliau berkata demikian ketika ditemui pemberita selepas menerima penganugerahan Darjah Cemerlang Seri Melaka (DCSM) yang membawa gelaran Datuk Wira bersempena Istiadat Penganugerahan Darjah, Bintang dan Pingat Kebesaran Melaka sempena Sambutan Hari Jadi Yang ke-71 Yang di-Pertua Negeri Melaka, di sini, hari ini.

Mengulas mengenai penganugerahan tersebut, Hamidin merakamkan ucapan terima kasih kepada Yang di-Pertua Negeri Melaka Tun Seri Setia (Dr.) Mohd Ali Mohd Rustam yang berkenan mengurniakan pingat terbabit yang disifatkannya bakal menjadi batu loncatan untuk terus berusaha memaju serta meningkatkan mutu bola sepak negara di masa akan datang.


Pekerja swasta maut dalam nahas lapan kenderaan

Ketua Polis Daerah Taiping ACP Osman Mamat berkata dalam kejadian pukul 12.35 tengah malam itu, mangsa adalah pemandu kereta Proton Persona dikenali sebagai Muhammad Syahmi Ishak, 21, dari Kampung Baru, Desa Jaya Sungai Semiar, Sik, Kedah.

“Mangsa meninggal dunia di tempat kejadian akibat cedera parah pada bahagian kepala. Mayat mangsa dibawa ke Hospital Taiping untuk bedah siasat,” katanya dalam kenyataan hari ini.

Osman berkata siasatan awal mendapati kenderaan dipandu Muhammad Syahmi telah dilanggar sebuah lori dari belakang yang menyebabkan keretanya hilang kawalan dan terbabas ke lorong kanan lalu melanggar tembok batu penghadang jalan di sebelah kanan.

“Pada masa yang sama sebuah lagi kenderaan di lorong kanan telah bergesel dengan kereta mangsa dan berpusing melanggar sebuah ambulans yang bergerak di lorong kiri, manakala empat kenderaan dari arah yang sama telah bergesel dengan kenderaan mangsa,” katanya.

Beliau berkata tujuh pemandu kenderaan lain tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan 1987. – BERNAMA


Dewan Rakyat calendar amended, third meeting postponed to Nov 2 – Dec 15

KUALA LUMPUR June 13 — Several amendments have been made to the Dewan Rakyat calendar with the third meeting of the Dewan Rakyat being postponed to new dates from Nov 2 to Dec 15.

According to Dewan Rakyat Speaker Tan Sri Mohamad Ariff Md Yusof, with the postponement of the meeting, the date for the tabling of the 2021 Supply (Budget) Bill by Finance Minister, which was initially slated for Oct 2, has now changed to Nov 6.

The second meeting of the Dewan Rakyat will be held as scheduled from July 13 to Aug 27, but the tabling of the 12th Malaysia Plan slated for Aug 6 has been postponed to a new date which will be announced later.

The Dewan Rakyat will not sit on July 30, Aug 19 and 20 to observe Hari Raya Qurban and Awal Muharam respectively.


KPDNHEP siasat isu nasi ayam tiada sijil halal

Timbalan Menteri berkenaan Datuk Rosol Wahid berkata siasatan terperinci dijalankan dengan kerjasama Jabatan Kemajuan Islam Malaysia (JAKIM) dan tindakan tegas akan diambil terhadap pihak yang didapati bersalah.

Rosol berkata pihaknya telah menghubungi KPDNHEP Cawangan Pulau Pinang dan mendapati tiada kesalahan di premis berkenaan berdasarkan bidang kuasa di bawah kementerian itu.

“Menjadi kesalahan apabila kedai itu ‘menulis’ makanan dijual di kedai halal namun produknya tidak halal. Bagaimanapun, kita akan lakukan siasatan lanjut bersama JAKIM berhubung isu berkenaan,” katanya pada sidang media selepas menghadiri perasmian Kopi Merdeka Tealive di Pavilion di sini hari ini.

Tular menerusi media sosial video berdurasi dua minit 38 saat dua lelaki Melayu memasuki sebuah restoran bukan Muslim di Paya Terubong dipercayai untuk mengambil nasi ayam kononnya untuk dijual di gerai milik orang Melayu di Sungai Ara.

Hasil siasatan Jabatan Hal Ehwal Agama Islam Pulau Pinang (JHEAIPP) bersama Bahagian Penguatkuasa KPDNHEP Pulau Pinang mendapati makanan itu dimasak di cawangan Persiaran Gurney sebelum dibawa untuk dijual di premis di Sungai Ara yang tidak memiliki Sijil Pengesahan Halal Malaysia (SPHM).

Rosol menasihati pengguna agar peka dalam memperoleh produk halal dengan melakukan pemeriksaan terhadap ketersediaan sijil halal dan kebersihan premis sebelum melakukan pembelian.

“Sudah tidak ada alasan untuk mereka (peniaga) kekalkan harga lama tetapi sehingga hari ini kita dapati mereka amat degil untuk menurunkan harga tersebut. Jadi kita telah cari jalan dan periksa, mungkin ada pencatutan dan sebagainya,” katanya.


PKPD di Felda Keratong 5 bermula Khamis ini

KUALA LUMPUR, 4 Jan – Perintah Kawalan Pergerakan Diperketatkan (PKPD) akan dilaksana di Felda Keratong 5, Rompin, Pahang bermula Khamis ini hingga 19 Jan.

Ketua Pengarah Keselamatan Negara Majlis Keselamatan Negara Datuk Rodzi Md Saad berkata keputusan itu dibuat setelah meneliti penilaian risiko Kementerian Kesihatan serta trend jangkitan COVID-19 di lokaliti terbabit.


Tiada siasatan baharu ke atas Dr Mahathir – Polis

KUALA LUMPUR, 5 April – Polis Diraja Malaysia (PDRM) mengesahkan tiada siasatan baharu dibuat ke atas bekas Perdana Menteri Tun Dr Mahathir Mohamad.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata kali terakhir  Pengerusi Parti Pejuang Tanah Air itu dipanggil PDRM ialah pada 23 Mac lepas bagi membantu siasatan membabitkan buku memoir bekas Peguam Negara Tan Sri Tommy Thomas.

“Rakaman percakapan beliau diambil hanya sebagai saksi bagi menjawab beberapa persoalan yang ditimbulkan dalam buku berjudul My Story: Justice in the Wilderness,” menurutnya dalam kenyataan.

Terdahulu, Dr Mahathir dalam hantaran di laman sosial Facebooknya mendakwa beliau akan dipanggil untuk disoal siasat namun tidak menyatakan sebab siasatan itu.


Agong berkenan sertai operasi SAR anggota tentera hilang di Sungai Pahang

BERA 31 Ogos – Sikap prihatin dan berjiwa rakyat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini terserlah apabila baginda berkenan mencemar duli menaiki bot meskipun dalam keadaan hujan bagi menyertai operasi mencari dan menyelamat (SAR) seorang anggota tentera yang dilaporkan hilang di Sungai Pahang semasa mengikuti Eksesais PARA Predator siri 1/2021 pada Ahad lepas.

Al-Sultan Abdullah, yang mengenakan seragam tentera darat, mencemar duli menaiki bot disediakan Jabatan Bomba dan Penyelamat Malaysia (JBPM) Pahang pada 4.40 petang ketika hujan renyai sebelum bertukar lebat kira-kira 10 minit selepas Seri Paduka menyertai operasi SAR Lans Koperal Mohamad Azrin Mohamad Isa.

Turut menyertai operasi yang berlangsung kira-kira setengah jam sebelum terpaksa ditangguhkan ekoran cuaca semakin buruk ialah Panglima Tentera Darat Jeneral Tan Sri Zamrose Mohd Zain dan Pengarah JBPM Pahang Wan Mohammad Zaidi Wan Isa.

Turut hadir Ketua Polis Pahang Datuk Ramli Mohamed Yoosuf dan Pengerusi Jawatankuasa Kerja Raya, Pengangkutan dan Kesihatan negeri Datuk Seri Norolazali Sulaiman.

Terdahulu, Al-Sultan Abdullah, yang berangkat tiba di lokasi SAR pada 3.45 petang, turut berkenan mendengar sembah taklimat operasi oleh Wan Mohammad Zaidi selain mencemar duli bertanya khabar kepada isteri mangsa, Nur Aqila Syafiqa Safuan, 23, yang tiba di lokasi pada kira-kira 5 petang.

Mohamad Azrin, 25, dari Sungai Petani, Kedah dilaporkan hilang pada 4.40 petang Ahad semasa menjalani latihan penyusupan menyeberangi Sungai Pahang dari Kampung Batu Bor ke Kampung Bohor Baru, yang merupakan sebahagian daripada modul eksesais itu.

Mangsa, yang merupakan anggota tinjau daripada Kompeni PANDURA, dikatakan tenggelam semasa hampir tiba ke tebing sungai dan cubaan rakannya untuk menarik Mohamad Azrin gagal sebelum bapa kepada seorang anak perempuan berusia sembilan bulan itu hilang daripada pandangan.

Eksesais PARA Predator, yang merupakan latihan berskala besar bermula 24 Ogos dan dijadualkan berlangsung selama dua minggu, bertujuan memberikan pendedahan keadaan ancaman sebenar melalui latihan, gambaran kesiagaan dan keupayaan sebenar atur gerak tentera darat selain mendidik serta berkongsi pengetahuan mengenai peranan tentera dalam aspek keselamatan.

Wan Mohammad Zaidi berkata operasi SAR yang masuk hari ketiga itu membabitkan 116 pegawai dan anggota pelbagai pasukan keselamatan dengan kawasan pencarian diperluas sehingga tujuh kilometer dari lokasi mangsa dilihat buat kali terakhir.

“Pencarian hari ini juga melibatkan dua anjing pengesan bomba yang dibawa dari Kuala Lumpur untuk membantu tugas Pasukan Penyelamat di Air dari Temerloh, Pekan dan Kuantan. Cuaca yang tidak menentu merupakan cabaran utama selain keadaan sungai yang walaupun kelihatan tenang namun arus di dasar adalah kuat,” katanya.


Dokumen sokongan diperlukan untuk bantu Rohana – Hamzah

KUANTAN, 17 Jan – Siasatan menyeluruh akan dilakukan sebelum dokumen identiti diberikan kepada Rohana Abdullah yang ditinggalkan ketika berusia dua bulan di sebuah tadika 22 tahun lalu, selepas ibunya pulang ke Indonesia, kata Menteri Dalam Negeri Datuk Seri Hamzah Zainudin.

“Nak beri seseorang kewarganegaraan mesti ada dokumen diperlukan…banyak lagi yang ada (kes) seperti ini di Sabah dan Sarawak malah di seluruh negara dan ia melibatkan angka yang agak besar.

“Saya difahamkan bapa kepada Rohana adalah warganegara, sebab itu kalau ada dokumen yang membuktikannya mudah untuk kami berikan (dokumen identiti). Jadi ini suatu tanggungjawab yang diberikan kepada saya dan akan dilakukan dengan sebaik mungkin.

“Isu (dokumen identiti) berkenaan juga saya lihat sebagai antara agenda kementerian untuk tahun ini bagi mengurangkan bilangan mereka yang menghadapi masalah sebegini,” katanya ketika ditanya mengenai komitmen Perdana Menteri Datuk Seri Ismail Sabri Yaakob untuk membantu Rohana menerusi video yang dikongsi di laman sosial semalam.

Beliau berkata demikian pada sidang media selepas mengadakan Lawatan Kerja Pengurusan Banjir Pantai Timur, di sini hari ini yang turut dihadiri Timbalan Ketua Polis Negara Datuk Razarudin Husain, Ketua Polis Terengganu Datuk Rohaimi Md Isa dan Ketua Polis Pahang Datuk Ramli Mohamed Yoosuf.

Media sebelum ini melaporkan Rohana, 22, ditinggalkan ibunya seorang warga Indonesia dan dijaga selama hampir 20 tahun oleh seorang wanita, Chee Hoi Lan, 83, yang merupakan guru tadika di tempat ibu Rohana bekerja sebagai pekerja pembersihan.

Rohana dilaporkan terpaksa berhenti sekolah kerana tidak mempunyai dokumen pengenalan diri serta pernah mengalami kebimbangan (anxiety) akibat daripada masalah yang dihadapinya.

Sementara itu, Hamzah memaklumkan pihaknya telah menempah 50 bot pelbagai jenis dianggarkan berjumlah RM3.05 juta yang sesuai diatur gerak ketika banjir, yang tujuh daripada bot berkenaan telah diserahkan untuk kegunaan di negeri Pantai Timur hari ini.

Katanya kesemua tujuh bot buatan Belanda itu diperbuat daripada bahan High Density Polyethylene (HDPR) yang tahan lasak bernilai RM267,000 terdiri daripada pelbagai kapasiti penumpang.


‘Jumpa’ melalui panggilan video – Bapa

Demikian perkongsian detik-detik akhir bersama Kamaruddin Yusof, 58, bapa kepada atlet memanah negara, Haziq, 27, yang meninggal dunia secara mengejut semalam.

“Masa buat panggilan video, dia cakap sihat. Dia cerita semuanya bagus,” katanya yang ditemui pemberita selepas selesai pengebumian Allahyarham Haziq pagi ini.

Tambah Kamaruddin, anak kedua daripada tiga beradik itu juga teruja bercerita mengenai latihan dan persiapannya untuk ke Sukan Olimpik Tokyo 2021 di Jepun nanti.


Makanan Malaysia mudah didapati di Makkah

MAKKAH, 2 Jun – Selain makanan yang disediakan Tabung Haji (TH), pelbagai pilihan juadah cita rasa tanah air boleh diperoleh jemaah haji di kota Makkah al-Mukarramah.

Nasi lemak, nasi kerabu, roti canai, laksam, kuih-muih dan teh tarik antara menu yang terdapat di sini bagi memenuhi selera para jemaah Malaysia.

TH menerusi TH Travel & Services menawarkan perkhidmatan kafeteria di sembilan maktab penginapan yang beroperasi bermula 4.30 pagi hingga 11.30 malam setiap hari.

Petugas kafeteria Mohd Haruji Mohd Yahya berkata pelbagai produk Perusahaan Kecil dan Sederhana (PKS) turut dijual seperti kicap, sos cili dan sambal yang dibawa dari Malaysia.

Seorang jemaah haji, Azizi Alias, 49, dari Peringat, Kelantan berkata dia boleh mendapatkan juadah dengan selera pantai timur di kafeteria di bangunan penginapan Abraj Al-Janadriyyah di sini, sesuai dengan cita rasanya.

Dalam pada itu, jemaah haji Malaysia yang berada di sekitar Masjidil Haram juga boleh mendapatkan hidangan Malaysia di restoran D’Saji di Safwa Tower di sini yang menyajikan antaranya nasi lemak, ayam masak merah dan mi goreng.


MUFC diintai 10 jurulatih tempatan dan luar negara

KELAB Bolasepak Melaka United (MUFC) dikatakan menjadi kelab ‘terhangat’ dalam pasaran buat masa ini apabila diintai jurulatih dalam dan luar negara.

Hal itu diakui Ketua Pegawai Eksekutif MUFC Datuk Mohd Saiful Mat Sapri yang memaklumkan pihaknya kini menerima lebih 10 resume daripada jurulatih sejak berita mengenai nasib Zainal Abidin Hassan bersama skuad Hang Tuah bakal terlerai sedikit masa lagi.

Beliau bagaimanapun berkata, setakat ini pihaknya tidak pernah berunding dengan mana-mana pihak untuk mengisi tempat tersebut, sebaliknya memberi talian hayat kepada Zainal untuk membimbing beberapa perlawanan lagi.

“Memang ada lebih 10 resume saya terima dan kebanyakan jurulatih dari luar negara. Biasalah, bila ada berita mengenai kedudukan jurulatih ramai yang mahu cuba nasib.

“Kita beri peluang lagi kepada Zainal dan melihat perubahan yang dilakukan sebelum ia diputuskan oleh pihak pengurusan bersama pemilik sedikit masa lagi,” katanya kepada Melaka Hari Ini.

Mohd Saiful berkata, selain jurulatih, pihaknya juga akan meneliti prestasi keseluruhan semua lima pemain import MUFC sehingga tamat aksi separuh musim Liga Super 2021.

“Nak kata tak puas hati (prestasi pemain import) itu tidaklah. Cuma kita akan buat penilaian menyeluruh sebelum buat keputusan menjelang pembukaan jendela perpindahan kedua nanti,” katanya.


TLDM tahan empat pendatang asing di perairan Johor Selatan

Menurut kenyataan Bahagian Komunikasi Strategik Markas Pemerintahan Armada Barat, TLDM Lumut, kesemua lelaki berusia 20 hingga 40 tahun itu ditahan kira-kira 9.30 malam bersama seorang lelaki dipercayai tekong warga tempatan.

“Aset TLDM bot tempur laju FCB 1124 dan bot pemintas Rigid Hull Inflatable Boat (RHIB) Lepau yang dalam penugasan Op Benteng Laut di bawah perintah kawalan KD Handalan di lapangan telah mengesan keberadaan sebuah bot yang sedang bergerak dari Pasir Gudang menuju ke arah Selat Singapura.

“FCB 1124 dan RHIB Lepau lantas mengambil tindakan pantas memintas bot itu dan kemudian berjaya menahan di kedudukan kira-kira satu batu nautika selatan Tanjung Pengelih,” menurut kenyataan itu.

Kesemua pendatang tanpa izin dan tekong itu dibawa ke Jeti Pos Maritim Pengerang serta diserahkan kepada Agensi Penguatkuasaan Maritim Malaysia Tanjung Sedili, Kota Tinggi untuk siasatan lanjut.


Dos vaksin COVID-19 tidak akan dibazirkan

KUALA LUMPUR 20 Feb. – Vaksin COVID-19 tidak akan dibazirkan walau satu dos dan petugas terlibat akan memastikan perkara tersebut selepas program vaksinasi itu dimulakan hujung bulan ini, menurut laporan portal Berita Harian hari ini.

Menteri Sains, Teknologi dan Inovasi, Khairy Jamaluddin, berkata tindakan protokol akan diambil di tempat vaksinasi, iaitu membabitkan sukarelawan bagi memastikan setiap dos yang dikeluarkan daripada tempat penyimpanan itu digunakan sebaik-baiknya.

“Isu ‘wastage’ (pembaziran) ini saya sudah bincangkan dengan Dr Jemilah (Penasihat Khas Kesihatan Awam kepada Perdana Menteri, Tan Sri Dr Jemilah Mahmood). Jika ada 10 temu janji tetapi yang datang sembilan atau lapan sahaja, kita tidak boleh simpan semula (vaksin) dalam botol. Ia perlu digunakan.

“Kita sudah lihat pembaziran yang berlaku di negara lain dan kita sudah siapkan protokol yang akan diambil. Dos yang mereka tidak datang, kita akan beri kepada sukarelawan, sama ada polis, atau anggota RELA.

“Jika tiada, kita akan letak di media sosial untuk orang ramai ‘walk in’ sahaja. Inilah perkara yang dilakukan sesetengah negara,” katanya dalam pada perbincangan Clubhouse, malam tadi.

Turut bersama sebagai panel perbincangan itu ialah Dr Jemilah; Pengarah Institut Penyelidikan Klinikal Kementerian Kesihatan Malaysia, Dr Kalaiarasu M Peariasamy; Pakar Perubatan, Dr Giri Rajahram dan Ketua Pegawai Eksekutif Clinical Research Malaysia, Dr Akhmal Yusof.

“Kita mahukan ia tidak disimpan lama dari pusat simpanan vaksin ke pusat pemberian vaksin. Kita mahu mencipta sistem logsitik yang menepati masa yang selari dengan permintaan dan bekalan,” katanya.

Mengulas persoalan mengenai pemilihan jenama vaksin oleh orang ramai, Khairy berkata, perkara itu tidak akan berlaku kerana akan menimbulkan kesulitan logistik.

“Orang ramai tidak diberi pilihan untuk memilih vaksin apa yang dikehendaki mereka. Ia hanya menyebabkan kekeliruan, bias dan serta diskriminasi terhadap vaksin-vaksin itu sendiri.

“Malah, dari segi praktikal juga ia boleh menimbulkan ‘mimpi ngeri’ dalam soal logistik. Apa yang akan berlaku sekiranya vaksin yang banyak dipilih akan habis cepat,” katanya yang memberitahu setiap vaksin yang diluluskan Bahagian Regulatori Farmasi Negara (NPRA) selamat.


MPAG dan media Melaka eratkan hubungan menerusi boling

AYER KEROH 5 Oktober – Program Santai Boling MPAG bersama Rakan Media, di Pusat Boling Antarabangsa Melaka (MIBC), di sini, semalam, berlangsung dalam suasana meriah.

Yang Dipertua MPAG, TPr Saifuddin Abdul Karim berkata, secara keseluruhan seramai 76 peserta termasuk wakil media mengambil bahagian dalam pertandingan itu.

“Selain itu, acara ini juga merupakan platform untuk mengenali dan berkongsi perkembangan terkini MPAG sebagai salah satu Pihak Berkuasa Tempatan (PBT) dalam negeri ini,” katanya ketika ditemui pada program berkenaan.


Atlet SUKMA Melaka masih menanti ‘lampu hijau’ untuk kembali berlatih

AYER KEROH 27 Jun – Atlet-atlet negeri Melaka akan kembali menjalani latihan secepat mungkin sebagai persiapan awal untuk menghadapi Sukan Malaysia (SUKMA) Johor, tahun depan.

Pengerusi Jawatankuasa NGO, Pembangunan Belia dan Sukan, Datuk Mohd Rafiq Naizamohideen berkata, pihaknya kini hanya menunggu kelulusan daripada Jawatankuasa Khas Covid-19 negeri untuk meluluskan kebenaran untuk atlet kembali berlatih.

“Kita tidak boleh berkompromi mengenai persiapan atlet negeri walaupun, SUKMA Johor yang sepatutnya berlangsung tahun ini telah ditunda ke tahun hadapan.

“Sebab itu, saya telah mengarahkan agar surat dihantar kepada Jawatankuasa Khas Covid-19 dengan segera bagi membolehkan atlet-atlet dapat kembali menjalani latihan untuk meningkat prestasi dan stamina mereka.

“Kita akan pastikan isu latihan ini akan diluluskan dalam mesyuarat yang terdekat dan seterusnya sebagai pengerusi jawatankuasa sukan, saya akan turun memberi galakan kepada atlet,” katanya.

Dalam pada itu, mengulas mengenai sasaran SUKMA 2021 di Johor nanti, Mohd Rafiq optimis negeri Melaka mampu mencapai keputusan yang lebih membanggakan berbanding edisi-edisi terdahulu.


LRT Kelana Jaya tergendala akibat masalah brek, pengguna terjejas boleh tebus kupon

PETALING JAYA, 21 Mei – Kira-kira 22,100 penumpang perkhidmatan Transit Aliran Ringan (LRT) laluan Kelana Jaya terjejas selama dua jam petang semalam, disebabkan tren terkandas berikutan kebocoran angkup (caliper) brek hidraulik.

Ketua Pegawai Eksekutif Rapid Rail Sdn Bhd Amir Hamdan berkata keadaan itu menyebabkan angkup brek tidak berfungsi ketika tren sedang beroperasi menjadikan tren tidak selamat untuk meneruskan perjalanan.

“Oleh itu, sebagai langkah keselamatan, pihak operasi memutuskan untuk mengeluarkan tren tersebut daripada perkhidmatan dengan memandu secara manual dari stesen LRT Pasar Seni ke trek poket berhampiran stesen LRT Universiti.

“Bagaimanapun, ketika melepasi stesen KL Sentral, sistem brek telah mengalami kegagalan akibat kebocoran bendalir hidraulik yang menyebabkan tren diberhentikan kerana ia tidak lagi selamat untuk dipandu secara manual,” katanya dalam sidang media di Kompleks Rapid Rail Subang, di sini, hari ini.

Amir berkata proses penggantian dan baik pulih sistem brek sedang dijalankan secara progresif bermula Oktober 2021 dan dijangka siap sepenuhnya pada 30 Nov depan.

“Kami sentiasa berusaha sedaya upaya dengan segala kepakaran yang ada bagi memastikan perkhidmatan rel kendalian kami berfungsi dengan lancar pada setiap masa tanpa sebarang gangguan,” katanya.

“Mereka yang terlibat dengan insiden ini boleh mendapatkan kupon perjalanan sehala yang perlu ditebus dalam masa lima hari bermula hari ini. Pengguna yang belum menuntut kupon ini boleh hadir ke mana-mana kaunter LRT Rapid KL bagi mendapatkan kupon tersebut,” katanya.

Perkhidmatan LRT Laluan Kelana Jaya tergendala bermula pukul 4.36 petang semalam disebabkan sebuah tren terkandas di stesen LRT KL Sentral. Perkhidmatan pulih sepenuhnya pada 6.36 petang setelah kerja pengalihan tren selesai. – BERNAMA


Bot: Aset baharu Bernama tingkat kualiti liputan berita

KUALA LUMPUR, 30 Jan – Pertubuhan Berita Nasional Malaysia (Bernama) menambah aset baharu sebuah bot bagi meningkatkan kesiapsiagaan berdepan bencana banjir dalam melaksanakan tugas dengan lebih efisien pada masa depan, sekali gus menambah baik kualiti pelaporan berita dan misi bantuan.

Pengerusinya Datuk Ras Adiba Radzi berkata penambahan aset terbaharu itu dilihat penting dalam melaksanakan tugasan pelaporan berita khususnya apabila negara dilanda bencana luar biasa dan luar jangka baru-baru ini.

“Bot yang kita ada ini adalah satu inisiatif yang cukup bagus untuk Bernama khususnya dalam keadaan cuaca yang tidak menentu. Dengan adanya aset ini, kita juga boleh turun padang untuk membantu mereka yang memerlukan,” katanya ketika ditemui di sini hari ini.

Terdahulu, Ras Adiba dan Ketua Pegawai Eksekutif Bernama Datuk Mokhtar Hussain merasmikan program Singgah Kebun di Kebun Bandar Bernama sekitar Sungai Bunus, di sini dengan simbolik penanaman anak pokok Roselle, sebelum program diteruskan dengan aktiviti bercucuk tanam melibatkan warga kerja Bernama di kebun bandar itu.

Mengulas mengenai program itu, Ras Adiba berkata ia adalah satu usaha yang baik dan perlu dipergiatkan memandangkan aktiviti menghijaukan kawasan bandar dilihat mampu memberi kesan positif kepada alam sekitar dan kesihatan mental.

Sementara itu, Timbalan Pengarah II Institut Sultan Iskandar Universiti Teknologi Malaysia (UTM) Dr Wan Nurul Mardiah Wan Mohd Rani yang turut hadir pada program itu berkata inisiatif kebun bandar itu bertujuan memelihara kawasan hijau sepanjang Sungai Bunus di samping melibatkan kerjasama daripada pelbagai agensi.

Wan Nurul Mardiah yang juga Pengerusi Kelab Kebun Bandar Sungai Bunus berkata kebun gabungan pelbagai agensi itu diteroka oleh tiga tunjang utama iaitu UTM, Bernama dan Expressionz pada 2016, sebelum disertai oleh agensi lain antaranya Yayasan Patriot dan Persatuan Pustakawan Malaysia serta mendapat sokongan penuh daripada Dewan Bandaraya Kuala Lumpur (DBKL).

Beliau berkata selain menjadi kawasan hijau dalam sesebuah bandar, kebun bandar itu juga akan dijadikan sebagai satu daripada platform penyelidikan pada masa depan.

“Dengan penubuhan kelab ini, kami merancang pelbagai jenis aktiviti termasuk penyelidikan. UTM melihat kebun ini sebagai tapak ‘makmal hidup’ yang kita boleh belajar dan aplikasikan pelbagai teori pelestarian. Insya-Allah dalam dua ke tiga tahun akan datang kita dapat lihat hasilnya dan menilai kemampanan program ini,” katanya.

“Sebelum ini kita bergerak di bawah kelab tidak rasmi, tetapi sekarang kita cuba untuk dapatkan geran. Insya-Allah kita akan dapat perkembangan mengenai proses permohonan ini dalam tempoh tiga ke empat bulan akan datang,” katanya sambil berkongsi kebun bandar itu pernah memenangi anugerah Kebun Kejiranan Local Agenda 21 (LA21) di bawah DBKL pada 2018.- BERNAMA


PRN Melaka: Calon-calon BN di Bahagian Kota Melaka


‘Awek kebaya kena saman’

Kuala Terengganu: Wanita yang videonya tular menunggang motosikal tanpa memakai topi keledar serta menggunakan nombor pendaftaran tidak mengikut spesifikasi baru-baru ini, menerima padah apabila didenda RM370 oleh Jabatan Pengangkutan Jalan (JPJ) Terengganu.

Menurut Harian Metro, menerusi video berdurasi 14 saat itu, wanita juga Instafamous itu dirakam selamba menunggang motosikal Yamaha RX-Z dengan berpakaian baju kebaya merah di Kampung Bukit Merah, Padang Pulut, Dungun.

Pengarah Jabatan Pengangkutan Jalan (JPJ) Terengganu, Zulkarnain Yasin berkata, JPJ tidak akan berkompromi dengan mana-mana pihak yang melanggar peraturan jalan raya.

“Sekarang ramai rakam video menaiki kenderaan sebagai kandungan di media sosial. Tapi kalau langgar undang-undang, ia jadi bukti kepada kami untuk ambil tindakan.

“Jika menerima laporan bergambar atau video berkaitan kesalahan jalan raya seperti tidak memakai topi keledar atau memaparkan nombor pendaftaran tidak mengikut spesifikasi ditetapkan, kami akan menjalankan siasatan,” katanya kepada Harian Metro.


Mayat remaja perempuan ditemukan, disyaki mangsa bunuh

Ketua Polis Daerah Rompin DSP Mohd Azahari Mukhtar berkata mangsa yang difahamkan tidak bersekolah ditemukan oleh sepupunya dalam keadaan berdarah di tangan dan kepala sebelum laporan polis dibuat pada 2.45 petang hari sama.

“Mangsa difahamkan tidak pulang ke rumah selepas keluar pada malam sebelumnya, menyebabkan bapa mangsa membuat laporan di balai polis berhampiran sebelum mayatnya ditemukan,” katanya dalam kenyataan di sini hari ini.

Susulan penemuan mayat itu, Mohd Azahari berkata tiga lelaki Orang Asli ditahan pada 9.40 malam tadi (22 Ogos) bagi membantu siasatan mengikut Seksyen 302 Kanun Keseksaan.

Sementara itu, mayat mangsa yang dibawa ke Hospital Tengku Ampuan Afzan (HTAA) di sini akan dibedah siasat hari ini, bagi mengetahui punca kematian.

Mohd Azahari meminta orang awam yang mempunyai maklumat mengenai kejadian itu agar menghubungi polis di 09-4145999 atau Pegawai Penyiasat ASP Abdul Khaliq Mustopa di 019-9999769.


Remaja lemas ketika mandi sungai

SHAH ALAM, 28 Mei – Seorang remaja lelaki ditemukan lemas ketika mandi bersama dua rakannya di Sungai Kembung, Pulau Indah, hari ini.

Remaja berusia 14 tahun yang dipercayai tidak pandai berenang ditemukan pasukan Jabatan Bomba dan Penyelamat Malaysia (JBPM) kira-kira 4 petang tadi.

“Kejadian melibatkan tiga remaja lelaki berumur 10 dan 15 tahun yang dipercayai hanyut dibawa arus berhampiran Jeti Nelayan Sungai Kembung ketika mandi di tebing selat yang mana kedalaman air ketika kejadian adalah 10 kaki.

“Dua daripada remaja itu masing-masing diselamatkan orang awam dan berjaya berenang ke tebing manakala seorang lagi mangsa ditemukan lemas serta disahkan meninggal dunia oleh pasukan perubatan. Mayat mangsa diserahkan kepada polis untuk tindakan lanjut,” katanya dalam kenyataan hari ini.

Norazam berkata gerakan operasi mencari mangsa dijalankan sepasukan 16 anggota termasuk pegawai dari Balai Bomba dan Penyelamat (BBP) Pelabuhan Klang selain operasi turut disertai Pasukan Penyelamat Di Air (PPDA). – BERNAMA


Warga emas boleh ‘walk-in’ terima dos penggalak

KUALA LUMPUR 7 Feb – Kerajaan membenarkan mana-mana individu berusia 60 tahun ke atas untuk menerima suntikan vaksin penggalak di mana-mana Pusat Pemberian Vaksin (PPV) terdekat di seluruh negara.

Menteri Kesihatan, Khairy Jamaludin berkata, syarat itu dilonggarkan kepada golongan terbabit untuk terus menerima penggalak secara ‘walk-in’ tanpa sebarang janji temu.

“Lebih kurang 32 peratus bersamaan 1 juta warga emas yang masih belum menerima penggalak, kita merayu kepada golongan ini untuk terus menerima suntikan vaksin dari dijangkiti COVID-19.

“Biarpun varian Omicron tidak seganas Delta tetapi warga emas masih dikategorikan sebagai golongan berisiko tinggi dan jika mereka mendapat dos penggalak, mereka sekali gus akan dilindungi.

“Jadi kita minta mereka untuk hadir terus ke mana-mana PPV terdekat agar dilindungi sebelum gelombang sebenar Omicron melanda negara,” katanya dalam sidang media diadakan hari ini.


Van sekolah terbabas, 17 cedera

SUNGAI PETANI, 16 Ogos – Seorang kanak-kanak perempuan patah tangan kanan, manakala 15 lagi kanak-kanak mengalami cedera ringan selepas van sekolah yang dinaiki mereka terbabit dalam kemalangan berhampiran Taman Rhu, Tikam Batu dekat sini, pagi tadi.

Penolong Pengarah Bahagian Operasi Kebombaan Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain berkata seorang lelaki berusia 50 tahun yang juga pemandu van berkenaan mengalami kecederaan ringan pada bahagian kepala.

“Dalam kejadian kira-kira 7.40 pagi itu, van sekolah terbabit terbabas ke dalam parit di bahu jalan, bagaimanapun tiada mangsa yang tersepit.

“Seorang kanak-kanak perempuan berusia lingkungan 8 hingga 10 tahun mengalami patah tangan kanan, manakala 10 kanak-kanak lelaki dan lima kanak-kakak perempuan, berusia lingkungan 7 hingga 12 tahun mengalami cedera ringan,” katanya dalam kenyataan di sini hari ini.

“Balai Bomba dan Penyelamat Tikam Batu telah memberi rawatan awal dan membawa tiga mangsa terdiri daripada dua kanak-kanak lelaki dan seorang kanak-kanak perempuan ke hospital manakala mangsa lain dihantar oleh pihak KKM (Kementerian Kesihatan),” katanya. – BERNAMA


PRN Melaka: 70 peratus kempen PAS melalui media sosial

MELAKA 1 Nov – PAS akan melaksanakan 70 peratus kempen bagi menghadapi Pilihan Raya Negeri (PRN) Melaka melalui media sosial, kata Pengarah Pilihan Raya PAS Pusat Muhammad Sanusi Md Nor.

Menteri Besar Kedah itu berkata langkah itu diambil bagi menghadapi kemungkinan Suruhanjaya Pilihan Raya (SPR) dan Majlis Keselamatan Negara mengeluarkan prosedur operasi standard (SOP) bagi PRN Melaka yang tidak membenarkan kempen konvensional seperti ziarah rumah ke rumah dilakukan bagi mengekang penularan COVID-19.

”Baki 30 peratus lagi ialah kempen konvensional yang mungkin melibatkan ziarah tetapi saya yakin ziarah kita tidaklah lagi semeriah dulu atas alasan pandemik COVID-19, jaga SOP dan kita pun nak elak daripada petugas kita menanggung risiko atau pun menjadi penular wabak ini, jadi kita aktifkan media sosial,” katanya semasa melancarkan Jentera PAS PRN Melaka secara maya malam tadi.

Mengulas kerusi yang akan ditandingi PAS pada PRN itu, beliau mengulangi kenyataan Timbalan Presiden PAS Datuk Seri Tuan Ibrahim Tuan Man semalam bahawa rundingan membabitkan Muakafat Nasional (MN) bersama UMNO dan Perikatan Nasional (PN), yang dianggotai Bersatu dan Gerakan, masih berlangsung.

”Kita ada landasan yang telah dirintis oleh para pimpinan… kita ada PN, MN dan sekarang ini (kita) sedang berunding supaya kita hanya ada dua penjuru sahaja dalam PRN Melaka. Kita harap rundingan ini berjaya dan inilah yang sedang kita usahakan,” katanya.

SPR menetapkan tarikh penamaan untuk PRN Melaka pada 8 Nov diikuti undi awal pada 16 Nov dan mengundi pada 20 Nov.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri menarik sokongan terhadap kepimpinan Ketua Menteri Datuk Seri Sulaiman Md Ali. -BERNAMA


Letak jawatan 48 jam bertentangan perundangan

KUALA LUMPUR 6 Ogos – Tempoh 48 jam diberi kepada pemimpin UMNO termasuk menteri dan timbalan menteri bagi menyatakan pendirian peletakan jawatan dan sokongan terhadap kerajaan Perikatan Nasional (PN) adalah bertentangan dengan perundangan parti.

Timbalan Perdana Menteri, Datuk Seri Ismail Sabri Yaakob berkata, surat yang dikeluarkan Setiausaha Agung UMNO, Datuk Seri Ahmad Maslan
perlu diteliti sebelum membuat membuat sebarang keputusan

“Dalam masa sama oleh kerana arahan daripada Presiden (UMNO) melibatkan kami Ahli Parlimen, maka kami mendesak Presiden supaya berjumpa dengan setiap daripada kami Ahli Parlimen supaya dapat diperjelaskan tujuan dan hasrat beliau kepada kami,” katanya.

Menerusi borang itu, semua Ahli Parlimen UMNO diminta menyatakan pendirian sama ada tidak menyokong kerajaan Perikatan Nasional (PN) dan meletak jawatan atau menyokong PN dan tidak akan meletak jawatan.


Malaysia tidak beri kewarganegaraan dengan mudah – KDN

KUALA LUMPUR 14 Julai – Malaysia adalah negara berdaulat yang tidak akan memberikan kewarganegaraan dengan mudah, termasuk anak-anak tanpa kad pengenalan, tegas Menteri Dalam Negeri Datuk Seri Hamzah Zainudin.

Jelasnya, kewarganegaraan individu ditentukan oleh status perkahwinan dan taraf kewarganegaraan ibu dan bapa kandung sewaktu kelahiran berlaku, selaras dengan peruntukan di bawah Perlembagaan Persekutuan, Peraturan Kewarganegaraan Malaysia 1964  serta perundangan berkaitan.

“Ibu bapa dan penjaga kepada individu yang bertaraf anak-anak tanpa kad pengenalan atau individu yang belum ditentukan kewarganegaraan dan ditaraf, perlu mengemukakan dokumen sah kepada kerajaan sebelum meluluskan permohonan kewarganegaraan memandangkan terdapat kes penipuan,” katanya pada sesi soal jawab persidangan Dewan Rakyat hari ini.

Hamzah menjawab soalan Dr Kelvin Yii Lee Wuen (PH-Bandar Kuching) yang bertanya mengenai perancangan kerajaan untuk memudah proses mendapatkan status kewarganegaraan untuk anak-anak tanpa kad pengenalan bagi menangani isu itu secara cepat dan holistik.

Hamzah berkata kementerian telah menambah baik Prosedur Pengendalian Standard (SOP) Permohonan Kewarganegaraan di bawah Perkara 15A Perlembagaan Persekutuan dengan tempoh pemprosesan lebih singkat bagi permohonan lengkap yang diterima mulai tahun 2020.

Beliau berkata penambahbaikan SOP berkenaan adalah berdasarkan pada pematuhan syarat di bawah Bahagian III Perlembagaan Persekutuan dan Peraturan Kewarganegaraan Malaysia 1964 serta mengambil kira pelbagai aspek termasuk kebajikan pemohon tanpa mengabaikan keselamatan dan kesejahteraan warganegara sedia ada.

Menjawab soalan tambahan Datuk Seri Mohd Shafie Apdal (Warisan-Semporna) mengenai penyelesaian bagi isu anak-anak tanpa kad pengenalan atau stateless children, Hamzah berkata:

“Yang penting kepada kita, tengok kalau kita tak boleh beri kerakyatan kita pastikan sekurang-kurangnya mereka ada identiti untuk hidup di negara kita. Pada saya, mereka adalah citizen of the world, sama ada mereka di Sabah atau di mana pun.

“Mereka masih lagi manusia, sebab itu saya nak pastikan setiap mereka mempunyai identiti, itu yang patut kita berikan, bukan kita tentukan semua yang stateless mesti diberikan kewarganegaraan,” katanya.


TLDM penuhi 100 peratus keperluan operasi – Panglima TLDM

KUALA LUMPUR, 14 Jan – Tentera Laut Diraja Malaysia (TLDM) memenuhi 100 peratus keperluan operasinya sepanjang tahun 2021, kata Panglima TLDM Laksamana Tan Sri Mohd Reza Mohd Sany.

Beliau berkata operasi berkenaan merangkumi tujuh operasi rutin, tiga operasi berkala di armada barat dan armada timur serta operasi benteng di bawah kendalian Pasukan Petugas Kebangsaan (NTF).

“Walau bagaimanapun, secara purata, kesiagaan aset TLDM masih berada pada tahap yang memuaskan sahaja dan belum mencapai sasaran yang telah ditetapkan,” katanya dalam perutusan tahun baharu hari ini.

Mohd Reza berkata masih terdapat banyak ruang dan usaha yang perlu dipertingkat bagi memastikan kesiagaan aset TLDM mampu mencapai ke tahap yang terbaik.

Mohd Reza berkata untuk memastikan aset TLDM yang berdaya tahan atau sustainable serta berkemampuan untuk memenuhi keperluan operasi, beberapa program pembaikan telah dirancang dan dilaksanakan sepanjang tahun lepas.

“Antaranya program Repowering telah dilaksanakan ke atas lima buah kapal dan tiga bot tempur dan pelaksanaannya berjaya meningkatkan keupayaan kuasa gerak aset tersebut ke tahap yang jauh lebih baik.

“Selain itu, pelaksanaan Obsolescence Program (OP) ke atas Kapal Diraja (KD) Perkasa telah bermula pada 4 Ogos tahun lepas dan dijangka siap pada 31 Mei 2022. Program OP ini seterusnya dirancang untuk dilaksanakan ke atas KD Perdana dan KD Ganyang pada pertengahan tahun ini,” katanya.

Beliau berkata kesemua program itu bukan sahaja dapat meningkatkan kesiagaan dan keupayaan operasi armada, malah menjadi inisiatif berkesan dalam menyokong langkah penjimatan sumber kewangan negara.

Mohd Reza berkata perolehan aset-aset ini secara tidak langsung meningkatkan keupayaan TLDM, khususnya terhadap platform pemintas yang amat diperlukan dalam melaksanakan Op Benteng bagi mengawal sempadan perairan negara.

“Dalam pada itu, TLDM bakal menerima beberapa lagi aset baharu antaranya tiga Helikopter Operasi Maritim (HOM) pada pertengahan tahun ini. Alhamdulillah, perkembangan terkini projek HOM ini amat positif iaitu kesemua helikopter telah berada pada fasa akhir pembinaan.

“Selain itu, TLDM juga bakal terima lima bot jenis Divers RHIB secara berperingkat pada tahun ini, dengan adanya aset-aset ini ia diharap akan dapat meningkatkan lagi keupayaan TLDM bagi memenuhi keperluan operasi, khususnya operasi menyelam,” katanya.

“Bagi menentukan kesinambungan Transformasi TLDM diteruskan, beberapa projek dirancang (untuk) dilaksanakan pada tahun ini, antaranya perolehan 13 buah FCB, perolehan kelengkapan subsistem persenjataan antipermukaan dan antikapal selam dan penggantian pelbagai kenderaan TLDM,” katanya. – BERNAMA


KKM usaha kesan bayi, kanak-kanak tercicir imunisasi sewaktu PKP – Noor Azmi

SEMPORNA, 16 Jun- Kementerian Kesihatan (KKM) sedang berusaha mengesan kes bayi atau kanak-kanak yang tercicir daripada mendapatkan imunisasi semasa Perintah Kawalan Pergerakan (PKP) untuk penjadualan semula suntikan, kata Timbalan Menteri Kesihatan Datuk Dr Noor Azmi Ghazali.

Beliau berkata impak pandemik COVID-19 menyebabkan kedatangan kanak-kanak mendapatkan pelbagai imunisasi di klinik kesihatan menurun pada ketika itu kerana ibu bapa bimbang akan penularan COVID-19 sehingga tercicir tarikh janji temu.

“Sekiranya ibu bapa atau penjaga tidak pasti sama ada anak-anak mereka tercicir sebarang imunisasi, mereka boleh menghubungi atau terus ke klinik kesihatan berdekatan untuk semakan rekod imunisasi,” katanya ketika berucap pada Majlis Perasmian Sambutan Minggu Imunisasi Peringkat Kebangsaan Tahun 2022 di sini hari ini.

Katanya di bawah Program Imunisasi Kebangsaan untuk bayi dan kanak-kanak terdapat 11 jenis produk vaksin diberikan untuk mencegah 13 penyakit termasuk Tuberkulosis (TB) , Hepatitis B, Difteria, Tetanus (Kancing Gigi), Pertussis (Batuk Kokol), Polio, Measles (Campak) , Mumps (Beguk) dan Rubella.

Sementara itu Noor Azmi berkata Kementerian Kesihatan bercadang mengadakan Program Jelajah Imunisasi mengikut zon yang akan dilaksanakan selewatnya pada hujung tahun ini bagi meningkatkan pencapaian liputan imunisasi serta meningkatkan pengetahuan umum tentang imunisasi serta vaksin.

Pengarah Jabatan Kesihatan Negeri Sabah Datuk Dr Rose Nani Mudin berkata lebih 795,000 kanak-kanak di bawah 15 tahun di Sabah sudah menerima vaksinasi lengkap bagi pelbagai jenis vaksin menerusi Program Imunisasi Kebangsaan, namun dianggarkan terdapat 79,000 kanak-kanak masih tercicir.

“Oleh itu Jabatan Kesihatan Negeri Sabah dengan kerjasama agensi lain akan meneruskan pemberian imunisasi sehingga jumlah kanak-kanak tercicir vaksin adalah pada tahap minima,” katanya lagi.

Pada majlis hari ini, dua petugas Klinik Kesihatan Pagalungan iaitu Mohd Qayyum Saiman dan Mohd Shazwi Manglun diberikan sijil penghargaan di atas usaha menyelamatkan bekalan vaksin Polio selepas terlibat insiden bot terbalik di Sungai Pagalungan pada 10 Julai 2020.

Mohd Qayyum, 22, ketika ditemui berkata bot milik jabatan yang dikendalikan bersama Mohd Shazwi dari Salong membawa vaksin Polio terbalik di Sungai Pagalungan akibat terkena pokok yang tiba-tiba tumbang.

Pada majlis berkenaan, Jabatan Kesihatan Negeri Sarawak turut menerima Anugerah Khas Program Imunisasi COVID-19 Kebangsaan kerana mencapai liputan yang tertinggi secara purata bagi setiap daerah selain mencapai liputan dos penggalak melebihi 73 peratus termasuk daerah di pedalaman.


PM Ismail Sabri pengerusikan mesyuarat ke-28 NCIA

KUALA NERANG, 7 Feb (Bernama) — Perdana Menteri Datuk Seri Ismail Sabri Yaakob hari ini mempengerusikan mesyuarat ke-28 Majlis Pihak Berkuasa Pelaksanaan Koridor Utara (NCIA) di Pejabat Daerah dan Tanah Padang Terap dekat sini hari ini.

Mesyuarat yang berlangsung hampir dua jam itu turut disertai Menteri di Jabatan Perdana Menteri (Ekonomi) Datuk Seri Mustapa Mohamed, Menteri Besar Kedah Datuk Seri Muhammad Sanusi Md Nor, Menteri Besar Perlis Datuk Seri Azlan Man, Menteri Besar Perak Datuk Seri Saarani Mohamad dan Ketua Eksekutif NCIA Datuk Seri Jebasingam Issace John.

Selepas mempengerusikan mesyuarat itu, Perdana Menteri meluangkan masa kira-kira 10 minit melawat tapak pameran peserta Program Modal Insan Bersepadu Wilayah Ekonomi Koridor Utara (NCER) yang berjaya serta beramah mesra dengan para peserta berkenaan.

Sementara itu, NCIA dalam satu kenyataan berkata usaha mempercepatkan pertumbuhan serta pemulihan ekonomi pasca pandemik COVID-19 di NCER terus membuahkan hasil dengan pemulihan dan ketahanan kukuh ekonomi yang dicatatkan wilayah itu pada 2021 dijangka berterusan pada tahun ini.

“Sentimen pelabur yang positif, pelaksanaan projek dan program strategik, serta insentif menarik oleh Kerajaan Persekutuan melalui NCIA dijangka dapat mengekalkan momentum pertumbuhan serta pemulihan ekonomi di wilayah tersebut untuk tahun ini,” kata kenyataan itu.

Kenyataan itu menambah usaha pemulihan pasca pandemik NCIA di NCER adalah selaras dengan Pelan Pemulihan Negara dan Rancangan Malaysia Ke-12 (RMK12).

“Ia dilaksanakan melalui pendekatan serampang tiga mata iaitu Memudahcara Pelaburan Swasta, Melaksanakan Projek-projek Strategik Utama dan Program-program Modal Insan Berteraskan Rakyat seperti yang digariskan dalam Pelan Pembangunan Strategik NCER (2021-2025) dan Rangka Kerja Strategik Pasca COVID-19,” katanya.

Projek berimpak tinggi yang akan dilaksanakan untuk menarik lebih banyak pelaburan swasta ke wilayah itu antaranya ialah Bandaraya Getah Kedah atau Kedah Rubber City (KRC), Kawasan Perindustrian Projek Pembangunan Lembah Chuping (CVIA), Perlis Inland Port, SilverValley Technology Park (SVTP) dan Pusat Inovasi Teknologi NCER (NTIC).

Dalam pada itu, NCIA menyatakan prestasi dagangan eksport NCER pada suku tahun pertama hingga suku tahun ketiga 2021 juga meningkat sebanyak 20 peratus tahun ke tahun, menyumbang 36 peratus daripada eksport negara.

“Kadar pengangguran di NCER juga kekal di bawah kadar pengangguran nasional pada 4.1 peratus setakat suku tahun ketiga 2021, manakala kadar penyertaan tenaga buruh telah meningkat secara berterusan kepada 67.8 peratus dan diunjur akan menunjukkan aliran peningkatan pada 2022,” kata kenyataan itu.

Selain itu, pelaksanaan projek strategik dan pelaburan swasta di NCER adalah berkait rapat dengan program modal insan berteraskan rakyat oleh NCIA dengan hampir 68,000 rakyat dari 30 daerah di NCER yang terdiri daripada kumpulan sasar B40, wanita dan Orang Asli mendapat manfaat daripada program itu sejak 2019.

“Melalui bimbingan NCIA, termasuk dalam pemasaran e-dagang, para peserta program daripada kumpulan B40 telah berjaya menongkah trend dengan mencatatkan pendapatan yang lebih tinggi sewaktu pandemik.

“Seramai 5,675 orang daripada komuniti tempatan kini diperkasakan dengan latihan peningkatan kemahiran dan keusahawanan dan telah berjaya menjana pendapatan terkumpul sebanyak RM71.9 juta melalui program empowerNCER dan [email protected],” katanya.

Sementara itu, seramai 9,313 graduan dan pekerja yang diberhentikan telah berjaya mendapat penempatan pekerjaan dalam pelbagai industri melalui NCER Talent Enhancement Programme (NTEP) dan [email protected] BERNAMA


Tiada cadangan SOP khusus solat terawih

PUTRAJAYA, 4 Feb – Kerajaan tidak bercadang mewujudkan satu prosedur operasi standard (SOP) khusus bagi pelaksanaan solat terawih di masjid serta surau sempena Ramadan tahun ini, kata Menteri di Jabatan Perdana Menteri (Hal Ehwal Agama) Idris Ahmad.

“SOP ditentukan Kementerian Kesihatan perlu sentiasa dipatuhi dan setakat ini, tiada (SOP) khusus untuk solat terawih,” katanya kepada pemberita selepas pelancaran Bulan Solat Peringkat Kebangsaan 2022 di sini hari ini.

Antara SOP pelaksanaan solat berjemaah di masjid dan surau pada masa ini adalah semua ahli jemaah yang hadir hendaklah membawa sejadah masing-masing sebelum hadir ke masjid, selain jemaah diwajibkan memakai pelitup muka.

Mengenai penyebaran ajaran ‘mimpi’ lelaki Pakistan oleh Gerakan Akhir Zaman (Gaza) di negara ini, Idris berkata Jabatan Agama Islam Selangor (JAIS) diarah untuk menyiasat perkara tersebut.

“Kita akan ambil tindakan seperti ajaran Perjalanan Mimpi Yang Terakhir (PMYT). Jika ada laporan mengenai ajaran sesat ini di media sosial, kita juga akan laporkan kepada Suruhanjaya Komunikasi dan Multimedia Malaysia (MCMC),” katanya.

Media sebelum ini melaporkan kumpulan Gaza itu mengajak orang ramai mempercayai seorang lelaki dari Pakistan, Muhammad Qasim Abdul Karim, yang mendakwa hanya mengikut kehendak ALLAH SWT di dalam mimpinya.

Mengenai Bulan Solat Peringkat Kebangsaan 2022, Idris berkata program tersebut adalah cetusan ideanya bagi memberi kesedaran dan peringatan yang solat penting dalam kehidupan.

“Solat ini teras kehidupan, akibat pengabaian solat akan berlaku macam-macam perkara misalnya jika jadi suami, mungkin jadi suami yang tidak bertanggungjawab,” katanya.

Antara program yang diatur sempena Bulan Solat Peringkat Kebangsaan 2022 adalah program Jom Solat Bersama Anak Muda di Kuala Lumpur dan Program Penghayatan Solat Peringkat Daerah dan Jajahan Negeri Kelantan. – BERNAMA


DUN Pahang ucap tahniah kepada Ismail Sabri

Pelantikan itu, menurut Menteri Besar Pahang Datuk Seri Wan Rosdy Wan Ismail amat membanggakan rakyat negeri ini yang kini mempunyai tiga perdana menteri anak jati Tok Gajah, iaitu Allahyarham Tun Abdul Razak Hussein dan anak beliau Datuk Seri Najib serta terkini Ismail Sabri.

Lebih membanggakan apabila pelantikan dan pengurniaan surat cara pelantikan Ahli Parlimen Bera itu disempurnakan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah yang juga Sultan Pahang, katanya.

“Pemilihan beliau (Ismail Sabri) adalah melalui proses yang teliti serta menepati kehendak undang-undang selain ia bermerit sama ada dari segi jawatannya dalam parti mahupun kerajaan Persekutuan serta dari segi kelayakan akademiknya.

“Saya berharap semua pihak memberi kerjasama sepenuhnya kepada beliau agar dapat menjalankan tugasnya dengan berkesan khususnya dalam menangani pandemik COVID-19 serta kesan sosioekonomi yang diakibatkan,” katanya pada persidangan DUN di Wisma Sri Pahang di sini hari ini.

Terdahulu, Pemangku Raja Pahang Tengku Hassanal Ibrahim Alam Shah Al-Sultan Abdullah berkenan berangkat menyempurnakan Istiadat Pembukaan Persidangan Mesyuarat Pertama Penggal Keempat Dewan Undangan Negeri (DUN) Pahang yang berlangsung secara sederhana dengan pematuhan kepada prosedur operasi standard (SOP) bagi membendung penularan COVID-19.

Pada permulaan persidangan, Speker DUN Pahang Datuk Seri Ishak Muhamad memaklumkan dua Ahli Dewan Undangan Negeri (ADUN) iaitu Rosli Abdul Jabar (PAS-Tanjung Lumpur) dan Datuk Mohd Fadil Osman (BN-Kemayan) tidak dapat menghadiri persidangan yang berlangsung selama empat hari mulai hari ini, kerana sedang menjalani kuarantin kendiri selepas menjadi kontak rapat kepada pesakit COVID-19.


Malaysia di ambang kejayaan tangani COVID-19 – KJ

KOTA BHARU 6 Nov – Malaysia di ambang kejayaan dalam menangani penularan COVID-19 meskipun belum diisytiharkan menang, kata Menteri Kesihatan Khairy Jamaluddin.

“Saya tahu rakyat sudah rasa gelisah tidak mahu pakai pelitup muka, malah penggunaan katil untuk pesakit COVID-19 ketika ini juga menurun kepada 40 peratus.

“Oleh itu, jika kita terus patuh SOP, sama-sama berjuang melawan COVID-19 dan menghargai jasa petugas barisan hadapan, kita boleh menang,” katanya ketika berucap pada majlis Penyerahan Projek Klinik Kesihatan (Jenis 3), Penambang, Kota Bharu dan Klinik Kesihatan (Jenis 7) dengan Kuaters Bahagia, Kuala Krai di Klinik Kesihatan Penambang, di sini hari ini.

Turut hadir Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin dan Ketua Setiausaha Kementerian Kesihatan (KKM) Datuk Mohd Shafiq Abdullah.

Khairy berkata hanya dua negeri lagi masih berada di Fasa Tiga Pelan Pemulihan Negara (PPN) iaitu Kelantan dan Sarawak berbanding negeri lain yang telah beralih ke Fasa Empat.

Semalam, Menteri Kanan Pertahanan Datuk Seri Hishammuddin Tun Hussein mengumumkan lima negeri iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat PPN berkuat kuasa 8 Nov ini selepas mengambil kira penilaian risiko semasa yang dilaksana oleh KKM dan Majlis Keselamatan Negara (MKN). – BERNAMA


Bekas ADUN Sedili dibebaskan daripada pertuduhan cabul wanita

JOHOR BAHRU, 3 Jan – Mahkamah Majistret Muar hari ini melepas dan membebaskan bekas Ahli Dewan Undangan Negeri (ADUN) Sedili Rasman Ithnain daripada pertuduhan mencabul seorang wanita di dalam sebuah kereta tahun lepas.

Peguam Mohamad Alias Rasman ketika dihubungi berkata Analia dalam penghakiman ringkas antara lain menyatakan selepas menilai kebolehpercayaan saksi pendakwaan secara maksimum sepanjang perbicaraan, mahkamah mendapati pendakwaan telah gagal membuktikan kes prima facie terhadap Rasman.

“Oleh yang demikian, tertuduh dilepas dan dibebaskan serta wang jaminan dikembalikan semula,” katanya sambil menambah seramai empat saksi pendakwaan memberi keterangan dalam perbicaraan yang berlangsung pada Ogos tahun lepas.

Pendakwaan dikendalikan Pengarah Pendakwaan Negeri Johor Tengku Amir Zaki Tengku Abdul Rahman dan Timbalan Pendakwa Raya Hayatul Wirdah Mohd Yunos manakala Rasman turut diwakili peguam Muhammad Mohd Nasir dan Muhammad Izzad Syafiq Ismail.

Rasman didakwa melakukan perbuatan itu terhadap seorang wanita berusia 27 tahun di Muar pada kira-kira 5 petang 13 Jan 2022 mengikut Seksyen 354 Kanun Keseksaan yang membawa hukuman maksimum penjara 10 tahun atau denda atau sebatan atau mana-mana dua hukuman, jika sabit kesalahan.

Ketua Bahagian Bersatu Kota Tinggi dan Pengarah Jabatan Pilihan Raya Perikatan Nasional Johor itu dalam satu kenyataan menzahirkan rasa syukur dengan keputusan tersebut yang sekali gus dapat menegakkan kebenaran kepada beliau.

Bekas ADUN Sedili yang berkhidmat selama tiga penggal dari 2008 hingga 22 Jan tahun lepas itu juga berkata beliau akan terus komited berbakti kepada rakyat dan menganggap kes tersebut sebagai satu siri ujian terhadap dirinya serta keluarga.


Penganjur Program 100 Hari Aspirasi Keluarga Malaysia dikompaun RM1,000 – Khairy

KUALA LUMPUR, 10 Dis – Penganjur program 100 Hari Aspirasi Keluarga Malaysia dikenakan kompaun RM1,000 kerana melanggar prosedur operasi standard (SOP) berkaitan COVID-19.

Kompaun itu dikeluarkan kepada Unit Penyampaian Kemakmuran Bersama (SEPADU), Jabatan Perdana Menteri iaitu penganjur program itu yang berlangsung bermula Khamis hingga Ahad ini, di Pusat Konvensyen Kuala Lumpur (KLCC).

Menteri Kesihatan Khairy Jamaluddin dalam satu kenyataan hari ini berkata kompaun tersebut dikeluarkan kepada pihak penganjur bagi kesalahan gagal memastikan penjarakan fizikal dan menyebabkan berlakunya kesesakan, di bawah Akta Pencegahan dan Pengawalan Penyakit (Akta 342).

Susulan itu, katanya kaunter diskaun pembayaran saman Polis Diraja Malaysia (PDRM) dan Jabatan Pengangkutan Jalan (JPJ) yang disediakan di KLCC ditutup serta-merta bermula petang ini.

“Maklumat lanjut mengenai kaedah pembayaran saman dan tawaran diskaun akan dimaklumkan oleh pihak PDRM. KKM akan terus memantau perjalanan program ini dan tidak akan teragak-agak mengeluarkan lagi kompaun kepada pihak penganjur sekiranya gagal memastikan pematuhan SOP,” katanya.

Susulan pengungkaian Ordinan-Ordinan Darurat di Dewan Negara pada 8 Dis lepas, nilai kompaun maksimum yang boleh dikenakan kepada individu dan pertubuhan ataupun organisasi adalah RM1,000.

Menurut Khairy penganjuran majlis yang sepatutnya mempamerkan pencapaian 100 hari kerajaan serta semua kementerian dan agensi terlibat, telah dicemari dengan kegagalan penganjur memastikan kepatuhan kepada SOP dan kegagalan pengunjung untuk mematuhi SOP yang ditetapkan.

Katanya penganjuran majlis rasmi kerajaan seumpama itu sepatutnya memberikan contoh terbaik dan menjadi teladan serta penanda aras kepada agensi-agensi lain termasuk agensi bukan kerajaan dalam aspek pelaksanaan program, pematuhan SOP dan peraturan-peraturan yang telah ditetapkan.

“Kejadian yang berlaku amat dikesali dan mengecewakan apabila pihak penganjur sebelum ini telah menyatakan komitmen untuk memastikan program tersebut akan dianjurkan dengan pematuhan SOP yang ketat di samping aktiviti pemantauan, kawalan dan penguatkuasaan yang berterusan.

Sehubungan itu, katanya sebagai sebuah kerajaan, mereka seharusnya menunjukkan teladan serta amalan terbaik kepada seluruh masyarakat di samping berpegang kepada standard sama yang dikenakan ke atas rakyat.  – BERNAMA


TNB tawar ‘Insentif Sinaran Merdeka’ kepada pelanggan komersial bermula 1 Ogos

KUALA LUMPUR, 9 Ogos – Tenaga Nasional Berhad (TNB) sekali lagi menawarkan ‘Insentif Sinaran Merdeka’ bagi menggalakkan pelanggan komersialnya menerangi bangunan dan kawasan persekitaran dengan lampu hiasan sempena sambutan Bulan Kebangsaan ini.

Menurut kenyataan yang dikeluarkan TNB hari ini, insentif tersebut adalah bagi tempoh penggunaan elektrik selama dua bulan iaitu dari 1 Ogos sehingga 30 Sept.

“Insentif Sinaran Merdeka adalah dalam bentuk kadar tarif lebih rendah iaitu sebanyak 20.8 sen/kiloWatt per jam kWj bagi jumlah peningkatan penggunaan elektrik yang melebihi purata penggunaan tiga bulan, iaitu Mei, Jun dan Julai tahun ini,” menurut kenyataan itu.

Pelanggan yang layak untuk memohon tergolong di bawah tarif perdagangan yang telah mendapat bekalan elektrik sebelum 1 Ogos tahun lepas dan telah menerima sekurang-kurangnya satu bil sebenar sama ada pada Mei, Jun atau Julai tahun ini.

“Manfaat insentif khas ini akan dimasukkan ke dalam bil Oktober tahun ini secara sekali gus dan akan dipaparkan sebagai ‘Diskaun Karnival’,” menurut TNB.

“Untuk maklumat lanjut mengenai Insentif Sinaran Merdeka, pelanggan boleh menghubungi talian TNB CareLine di 1-300-88-5454, layari www.tnb.com.my atau e-mel: [email protected],” menurut kenyataan itu.


UMNO harap kerajaan pertimbang pengeluaran KWSP RM10,000

MELAKA 5 Jan – UMNO hari ini menyuarakan harapan agar kerajaan mempertimbangkan permintaan rakyat agar dibenarkan pengeluaran kali terakhir caruman Kumpulan Wang Simpanan Pekerja (KWSP) secara one-off sebanyak RM10,000.

Presidennya, Datuk Seri Ahmad Zahid Hamidi berkata, ia berikutan rakyat benar-benar berhadapan dengan kesempitan hidup akibat pendemik COVID-19 ditambah dengan terkesan musibah banjir.

“UMNO turut menyarankan agar sidang khas Dewan Rakyat mengenai bencana banjir diadakan bagi membolehkan wakil-wakil rakyat mengutarakan pandangan dan resah rakyat serta melontarkan cadangan-cadangan untuk membantu kerajaan mencari jalan terbaik menghadapi bencana yang berlaku,” katanya dalam satu kenyataan.

Ahmad Zahid menambah, UMNO turut merakamkan penghargaan di aras segala bantuan untuk mangsa banjir sebagaimana yang diumumkan Perdana Menteri Datuk Seri Ismail Sabri Yaakob yang boleh mencecah sehingga RM61,000 untuk satu keluarga.

“Diharapkan maklumat mengenai kaedah perlaksanaan dan penyalurannya dapat segera dimaklumkan kepada rakyat dan dikurangkan sebarang karenah birokrasi agar prosesnya dipercepatkan,” katanya.

Dalam kenyataan sama, Ahmad Zahid mewakili UMNO turut merakamkan ucapan takziah kepada keluarga 48 mangsa banjir yang terkorban sejak bencana berkenaan melanda beberapa buah negeri bermula pada pertengahan Dis lalu.

Menurutnya, dengan angka korban yang begitu tinggi berbanding banjir besar yang pernah melanda negara pada tahun 1971 (30 orang) dan 2014 (21 orang), ia tentunya memerlukan Kerajaan Keluarga Malaysia melaksanakan segera saranan titah Yang di-Pertuan Agong agar dilakukan Post-Mortem Bencana Banjir.

“UMNO berasa dukacita kerana koordinasi agensi-agensi berkaitan yang sepatutnya aktif digerakkan oleh Agensi Pengurusan Bencana Negara (NADMA) seolah-olah tidak bermaya dan amat lemah sekali dalam menghadapi musibah banjir pada kali ini.


Muhyiddin rasmi syarikat IKS berasaskan soya di Felcra Bukit Kepong

MUAR 27 Mac. – Perdana Menteri Tan Sri Muhyiddin Yassin hari ini merasmikan premis dan trak makanan Fani Soy, milik sebuah syarikat Industri Kecil dan Sederhana (IKS) bumiputera yang mengeluarkan produk berasaskan kacang soya di Felcra Bukit Kepong di Labis dekat sini.

Ketibaan Muhyiddin bersama isteri Puan Sri Noorainee Abdul Rahman di FN Maju Enterprise pada kira-kira 9 pagi disambut oleh pemilik syarikat itu Noraini Ismail bersama suami Mohd Fazri Mohd Saimi.

Muhyiddin dan Noorainee kemudian diberikan penerangan tentang operasi syarikat selain turut mencuba satu daripada produk keluaran syarikat berkenaan iaitu tau fu fa berperisa pandan.


Menteri Agama positif COVID-19

MELAKA 5 Okt. – Menteri Agama Datuk Seri Dr. Zulkifli Mohamad Al Bakri mengesahkan dirinya positif COVID-19, menerusi hantaran di laman Facebook hari ini.

Menerusi kiriman itu beliau memaklumkan dirinya sedang menjalani rawatan dan menyarankan orang ramai yang menghadiri majlis yang melibatkannya pada 24 September lalu agar melakukan pemeriksaan saringan COVID-19 di pusat kesihatan berhampiran dengan segera.

“Saya menyeru orang ramai yang menghadiri majlis yang melibatkan kehadiran saya dari 24 September hingga 4 Oktober agar menjalani pemeriksaan saringan COVID-19 di mana-mana klinik kesihatan dengan segera.

“Saya berdoa semoga Allah SWT sembuhkan dan selamatkan rakyat Malaysia daripada COVID-19. Insya-Allah,” katanya menerusi kiriman di laman Facebook sebentar tadi.


Semat semangat juang pahlawan, cinta pada negara – PM Ismail Sabri

Menerusi catatan di laman Facebook, beliau mengingatkan rakyat negara ini tentang perjuangan dan pengorbanan yang dicurahkan barisan pahlawan dalam mempertahankan kedaulatan tanah air.

“Tanggal 31 Julai, negara kita menyambut Hari Pahlawan bagi memperingati perajurit negara dan mengenang jasa semua pasukan keselamatan tidak kira tentera atau polis sebelum dan selepas Malaysia merdeka.

“Perjuangan mereka begitu besar sehingga sanggup mengorbankan nyawa ke titisan darah terakhir bagi tanah air yang tercinta. Selamat menyambut Hari Pahlawan 2022,” katanya.


Kerajaan tegas lawan salah guna kuasa, rasuah

KUALA LUMPUR, 11 Feb – Datuk Seri Anwar Ibrahim berkata walaupun dipandang sinis, Kerajaan Perpaduan tetap tegas dengan pendirian yang diambil dalam menentang salah guna kuasa dan amalan rasuah.

Menjadikan keputusan kerajaan menghentikan amalan pengambilan pekerja asing menggunakan ejen sebagai contoh, Perdana Menteri berkata walaupun dibantah segelintir pihak berkepentingan, langkah memastikan pekerja terbabit tidak disalahgunakan akan tetap diteruskan.

Beliau berkata dengan kos tinggi dikenakan oleh ejen, ia memberi kesan kepada kemasukan pekerja asing sedangkan negara memerlukan mereka dalam sektor tertentu seperti perladangan dan industri makanan termasuk restoran.

“Kita tahu dalam hal ini, ada pihak membuat keuntungan tinggi dengan mengenakan kos tambahan yang melampau dan kita seharusnya dilihat mempunyai upaya mempertahankan hak pekerja dan menghalang  sebarang bentuk penindasan sama ada mereka pekerja tempatan atau pekerja luar.

“Kita tidak mahu hal ini terus berlaku. Sebab itu saya tegas dan keras dalam hal ini dan jika ada yang sinis, saya tidak peduli…saya dan rakan-rakan dalam Kabinet tekad untuk mengangkat negara jadi sebuah negara hebat,” katanya.

Beliau berkata demikian ketika berucap melancarkan Skim Keselamatan Sosial Suri Rumah (SKSSR) dan Karnival Kerjaya MYFutureJobs 2023 di sini hari ini, yang turut dihadiri Menteri Sumber Manusia V. Sivakumar.

Anwar berkata beliau menyedari ada segelintir ‘golongan kaya’ membantah keputusan itu dengan pelbagai ugutan, namun keputusan tegas diambil kerajaan itu menampakkan petanda positif dalam aspek pengambilan pekerja asing.

Perdana Menteri berkata tanpa bayaran wang haram dan amalan rasuah yang menindas, langkah tuntas kerajaan itu menyaksikan hampir 200,000 pekerja asing masuk dan didaftarkan sebagai pekerja di negara ini.

“Ini terhasil selepas kita tetapkan pekerja asing didaftarkan tanpa melalui ejen dan memutuskan kos bagi setiap daripada mereka hanya RM3,700 meliputi kos perubatan, penerangan dan urusan dokumentasi lain,” katanya.

Sehubungan itu, Anwar menggesa pemain industri, syarikat dan majikan untuk bersama-sama memainkan peranan penting menghentikan sebarang unsur rasuah dalam pengoperasian syarikat masing-masing demi menjayakan aspirasi Malaysia yang bersih dan bebas amalan rasuah.

Pada Rabu, Anwar dilaporkan berkata kerajaan mahu Kementerian Dalam Negeri (KDN) berhenti menggunakan ejen bagi pengambilan pekerja asing kerana melibatkan kos tinggi.

Beliau memberi contoh, kos bagi pekerja Nepal hanya RM3,700, tetapi bagi pekerja Bangladesh dan Indonesia, masing-masing melibatkan kos antara RM20,000 hingga RM25,000 berikutan yuran tinggi yang dikenakan ejen dan menyifatkannya tidak ubah seperti ‘penghambaan moden’.

Dalam pada itu, Anwar berkata beliau telah mengarahkan Kementerian Perdagangan Antarabangsa dan Industri (MITI) mengambil langkah segera mencari jalan mempermudah urusan permohonan perniagaan kepada syarikat yang berminat memulakan perniagaan di negara ini.

Anwar yang juga Menteri Kewangan berkata urusan permohonan perniagaan seharusnya dijalankan dengan lebih pantas dan efisien berikutan minat yang semakin positif ditunjukkan oleh pengusaha dan pelabur mengenai perniagaan di Malaysia.

“Saya sangat yakin, kalau usaha ini dapat diberi penekanan dan dipercepatkan, kita boleh tengok Malaysia baharu, Malaysia Madani dalam erti sebenar dalam tempoh setahun ini,” katanya.

Berhubung pengenalan SKSSR, Anwar berkata skim yang diperkenalkan sejak 1 Dis tahun lepas itu ialah satu usaha kerajaan melalui Pertubuhan Keselamatan Sosial (Perkeso) dalam mengiktiraf peranan penting yang dimainkan suri rumah.

Perdana Menteri berkata sebagai tonggak keluarga, peranan suri rumah perlu diiktiraf dan diberikan penghormataan sepatutnya oleh kerajaan termasuk oleh suami dengan membuat caruman kepada isteri masing-masing.

Menurut Perkeso, setakat 31 Jan lepas, 141,144 suri rumah telah mencarum di bawah skim itu dan daripada jumlah itu, 135,281 ialah suri rumah berdaftar dengan e-Kasih dan mencarum dengan i-Suri KWSP yang caruman mereka ditaja oleh kerajaan selama setahun menerusi peruntukan Bajet 2022.

Dengan hanya RM120 jumlah caruman untuk tempoh 12 bulan yang dibayar secara ‘in-advance’, suri rumah akan menikmati Faedah Hilang Upaya Kekal, Faedah Perubatan dan Pemilihan, Elaun Keuzuran, Bantuan Dialisis, Pencen Penakat dan Faedah Pengurusan Mayat.


Hotel lima bintang tarik pelancong premium ke Melaka

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, pengoperasian hotel lima bintang itu dijangka mampu menarik pelancong-pelancong berkelas premium berkunjung ke negeri ini.

Katanya, ia sekali gus bakal membawa pulangan besar dalam industri pelancongan negeri, memandangkan jenama-jenama besar perhotelan sebelum ini lebih cenderung beroperasi di bandar-bandar besar seperti Kuala Lumpur.

“Saya menunggu kehadiran pelancong berkelas premium untuk datang ke Melaka seperti yang datang dari China, Dubai mahupun negara-negara Arab lain untuk melancong ke negeri ini.

“Seperti sekarang, kita menerima kehadiran ramai pelacong yang berskala sederhana dan peringkat pertengahan, jadi jika kita dapat tarik pelancong berkelas premium ini akan menjadi satu daya tarikan baharu di Melaka.

“Setakat ini kita mendapati beberapa syarikat perhotelan lima bintang seperti Hotel JW Marriott, Sheraton telah bersedia untuk beroperasi di negeri ini dan mungkin dalam tempoh tiga hingga empat bulan akan datang mereka akan memulakan perkhidmatannya,” katanya.

Beliau berkata demikian pada sidang media selepas hadir ke Majlis Ramah Mesra dan High Tea bersama Penggiat Industri Korporat, Perhotelan dan Media Negeri Melaka di sebuah hotel di Jalan Hang Tuah, di sini hari ini, yang turut dihadiri Ketua Pegawai Ekskutif Perbadanan Pembangunan Sungai dan Pantai Melaka (PPSPM), Tpr. Datuk Murad Husin serta tetamu lain.

Dalam pada itu, Ab Rauf yang juga Timbalan Pengerusi PPSPM menyeru kepada semua penggiat industri pelancongan khususnya di Melaka agar menjalin kerjasama strategik bersama perbadanan itu bagi merangka strategi pemasaran dan pengiklanan berkesan.

Beliau berkata, bot Melaka River Cruise yang dikelolakan PPSPM mempunyai nilai komersial tinggi dalam strategi pemasaran dan pengiklanan berikutan sambutan pelancong yang menggunakan perkhidmatan pelancongan itu di luar jangka pada setiap tahun.

“Jadi ini sudah pasti menjadi satu nilai tambah untuk mereka mengiklankan produk mereka di atas bot tersebut dan akan meberi satu daya tarukan baharu untuk daya penarik orang ramai beriadah di Melaka pada masa hadapan,” katanya.